About: Abuztuaren 17\nAbuztuaren 17a gregoriotar egutegiaren urteko berrehun eta hogeita bederatzigarren eguna da, 230.a bisurteetan. 136 egun falta dira urtea amaitzeko. Daturen bat falta bada, urtearen lotura jarraitu han sartzeko.\nAbuztuaren 17a gregoriotar egutegiaren urteko berrehun eta hogeita bederatzigarren eguna da, 230.a bisurteetan. 136 egun falta dira urtea amaitzeko. Daturen bat falta bada, urtearen lotura jarraitu han sartzeko. (eu)\nAbuztuaren 17 (eu)


KALITATEA ETA ANIZTASUNA, HORIEXEK DIRA DONOSTIAKO LAU HAIZETARA DOKUMENTALEN KOPRODUKZIO-FOROAREN HURRENGO EDIZIORAKO HAUTATUTAKO PROIEKTUEN EZAUGARRI NAGUSIAK | ibaia\n18 August, 2020 ibaia\nBatzordeak dagokion balioespena egin ondoren, Foroaren hurrengo edizioan parte hartuko duten 14 proiektuak hautatu dira. Osasun-krisiaren ondorioz, aurtengo edizioa birtuala izango da, eta 2020ko irailaren 22tik 25era bitarte egingo da, Donostiako 68. Zinemaldiaren esparruan.\nAurten jasotako proiektuen ugaritasunak eta aniztasunak berretsi egiten dute foro honek dokumentalaren industriaren barruan lortu duen indarra eta garrantzia, eta horrenbestez esan dezakegu foroa erreferentziazko hitzordu bat dela sektoreko profesionalentzat. Frantziatik, Espainiatik, Armeniatik, Perutik, Brasildik, Nikaraguatik, Venezuelatik, Zambia, Qatar edo Alemaniatik iritsitako dokumentalek askotariko gaiak jorratzen dituzte, hala nola historia, gatazka sozialak, belaunaldi-aldaketak, balioen galera, kultura-mugimenduak, eta bizitzan egin beharreko sakrifizioak.\nSENDERO FILMES – VRAI VRAI FILMS – STUDIO RIFF\nFUNCIÓN CINE, S.A.S DE C.V – CROMAUNO AUDIOVISUALES, C.A\nKANAKI FILMS – ANAKI FILMS – ATLANTIKA – WAVE OF HUMANITY – THE CARAVAN TRAIL AIE\nIRIS C. LAGO – GERARD GIL\nMOTIF FILMS – VIE DES HAUTS PRODUCTION\nBOOGALOO FILMS – ESCARLATA ESTUDIO\nQUATRE FILMS AUDIOVISUALES SL\nHDPERÚ – ANAKAA FILMS\nEspainia – Jordania – Qatar\nEspainia – Alemania\nGRISMEDIO SCP – THURN FILMS\nBesteak beste sormenean, unibertsaltasunean eta koprodukzio-aukeretan oinarriturik, hautatutako 14ek online tailerretan parte hartuko dute, foroaren aurreko bi jardunaldi trinkotan, eta, ondoren, pitching saioetan, 2020ko irailaren 24an eta 25ean. Tresna egokiak emango zaizkie, pitchinga hobetzeko eta produktoreek nazioarteko ikus-entzunezko industriako agenteekin egingo dituzten One to One bilerak prestatzeko. Telebista-operadore eta online plataformetako ordezkariak, salmenta eta banatzaileen agenteak eta erakundeak izango dira agente horiek, aurtengo edizio erakargarriaren erakusgarri.\nHautatuen artean, Donostiako LAU HAIZETARA Foroak FIPADOC Biarritzeko Ikus-entzunezko Programen Nazioarteko Festibalarekin eta DocsBarcelona Zinema Dokumentalaren Nazioarteko Festibalarekin ezarritako hitzarmen-akordioen ondorio gisa, “La Marsellesa de los borrachos” eta “Fight” proiektuak daude eta festibal horien azken edizioan parte hartu dute.\nHautatutako tituluak IBAIA sarirako ere lehiatuko dira, eta produktore irabazleak 3000€ eramango ditu. Commissioning Editors Panelak egingo ditu epai-lanak, eta Panelak berak aukeratuko du proiektu irabazlea, aurkezpena, originaltasuna, tratamendua eta zabalkunde-indarra balioetsita.\nIBAIAak antolatuta Donostia Zinemaldiaren Industria Departamentuaren laguntzarekin, jarduera honek ikus-entzunezkoen eta zinematografiaren sektorearen aldeko apustua egiten duten euskal erakunde eta entitate askoren lankidetza dauka.\n← Jardunaldia: Foru-lurraldean Ikus-entzunezko ekoizpenetan eginiko inbertsioengatiko kenkarietan izandako berrikuntza eta aldaketa fiskalen eragina\nZinemaldiko hamahiru film arituko dira lehian Euskal Zinemaren Irizar Sarirako →


Langabetuentzako tailerrak antolatuko dituzte urrian Arrigorriagan | Geuria\nLangabetuentzako tailerrak antolatuko dituzte urrian Arrigorriagan\nArrigorriagako Udaleko Gizarte Zerbitzuek martxan jarri dute ‘Bizitzarako trebetasunak’ programa eta langabezia-egoeran dauden pertsonei dago zuzenduta: “egoera horrek zenbaiti aldartean eragin die edo beste batzuei bizitzaren alor garrantzitsuetan zailtasunak eragiten dizkie, besteak beste familiarekin dituzten harremanetan eta harreman sozialetan“, diote Udaletik.\nProgramaren helburua izango da pertsona bakoitzari bere langabezia-egoera kudeatzen laguntzea, pertsona hori aktibatuz, bere gaitasunak garatzea sustatuz, baita zailtasunei aurre egiteko jarrera hobetzen lagunduz ere.\nUrriaren 3tik 21era bitartean garatuko dute programa eta guztira 13 saio izango ditu. Hainbat tailer landuko dituzte, hala nola, elikagaien manipulazioa, sukaldaritza, etxeko ekonomia, josi eta lisatzekoa, garbitasuna edo berdintasuna.\nSailkatuta: Arrigorriaga, Bizitzarako trebetasunak, Langabezia, Tailerrak\nAthletic Herriz-herri ekimena urriaren 2an helduko da Basaurira\nHiru dinamizatzaile, administratzaile bat eta bi lorazain laguntzaile kontratatuko dituzte Etxebarrin


Danborradako karrozak Ignacio Zuloaga eta Dibujo Eskola omenduko ditu - etakitto.eus\nDanborradako karrozak Ignacio Zuloaga eta Dibujo Eskola omenduko ditu\nBihar gauerdian danbor hotsek herria hartuko dute eta Dibujo Eskolak zeresan izango du. Ez bakarrik, karroza eurek lantzen dutelako, baizik eta aurten eurak izango direlako karroza gainean joango direnak. Horregatik, eta 2020an Ignacio Zuloagaren jaiotzaren 150. urteurrena izan zenez, bere irudiarekin eta margolaritzan erabiltzen diren tresnekin apaindu dute karroza.\nDibujo Eskolakoek esan dutenez, “karroza honetan Ignazio Zuloagaren bustoa landu dugu, koloretako pintura-tubo argitsuak, paleta , arkatz eta pintzel batzuekin dekoratuta”. Gainera, Zuloagaren Kondesa de Noailesen erretratu ospetsuaren kopia erraldoia egin dute eta Dibujo Eskolako logotipoa egongo da ikusgai. “Karroza elegante eta koloretsua lortu dugula uste dugu”, diote.\nDibujo Eskola Eibarren\nEibarko Dibujo Eskolaren lehen pausoak, XVIII. mendean armagintzaren eskutik etorri ziren, artisauen beharra baitzegoen. Armagintza bailara honetan, 1779tik “Real Compañía Guipuzcoana de Caracas“ deituak babestutako marrazketa eskola egon zen, 1794ean Filipinas-eko konpainiak ordezkatu zuena 1865 arte.\nMarrazketaren irakaskuntzak norabide zuzenago bat hartu zuen Fausto Mendizabalen eskutik, hau 1876an hil zen arte. Orduan Blas Lumbrerasek hartu zuen honen postua eta beste hau hiltzean 1895ean Toribio Zulaikak, Felipe Artamendi laguntzailetzat izanik. Ikasle kopurua nabarmenki hasi zen gizonen eta emakumezkoen artean, eta arazo honi konponbidea jartzeko, eskola berri bat ireki zuten, emakumeei soilik zuzendua.\n1919an Felipa Gisasolak emakumezkoen sekzio honetan laguntzaile postua lortu zuen, 1922arte bertan lan eginez. Honez gain, sekzio honen buru Ramon Urtiaga, Jacinto Olabe eta Lucas Alberdi ere egon ziren.\nAzken hau erretiratu ostean, eskolak irakasle ugari izan ditu, Jose Antonio Azpilikueta euren artean eta 1987tik Marina Barrena izan zen irakasle.\n1997tik gaur egunera honako irakasleak izan ditu: Elena Mayora, Gorka Larrañaga, Jon Zubiaur, Leire Kareaga eta Iratxe Unanue. Azkenengo bi hauek dira Margo eta Marrazketa Eskolan klaseak ematen dituztenak gaur egun.\n#Ignacio Zuloaga#SanjuanakdanborradaDibujo eskolakarrozamargo eta marrazki eskolazuloaga\n« Xabi Zubizarreta parrokoak Kaleetan Kantuz taldekoen esker ona jaso du Aspace Gipuzkoaren 50. urteurreneko erakusketa ibiltaria ikus daiteke Untzagako jubiletxean »


Loreak, baita arrakaletan ere | Kultura | Berria\nDonostiako 68. Zinemaldia. Hasierako gala\nMusika eta dantza izan dira protagonista Jon Maiak zuzendu eta Harkaitz Canok idatzitako galan, Donostiako 68. Zinemaldiaren hasieran. Aretoetara itzultzeko premia nabarmendu dute.\nMusikak eta dantzak leku nabarmena izan zuten atzoko ekitaldian. JON URBE / FOKU Tamaina handiagoan ikusi\nAzken urteetan Donostiako Zinemaldiak egile eta sortzaile ezberdinei egin izan die jaialdiko hasiera gala prestatzeko enkargua, urteetan gala horiek izan duten errutinazko tonua irauli nahian. 2018an, Borja Kobeagak, Diego San Josek eta Borja Etxebarriak umorera jo zuten bete-betean, eta, iaz, bere aldetik, Borja Crespok genero zinema eta areto ilunaren xarma omentzeko baliatu zuen Zinemaldiaren lehenengo gala.\nAurten, berriz, Jon Maia dantzari eta koreografoak zuzendu du ekitaldia, Harkaitz Cano arduratu da gidoiaz, eta nabaria izan zen hori atzoko hasierako galan. Hasiera-hasieratik. Miren Gaztañaga aktorea Kursaaleko auditoriumaren alde batetik agertu, publikoaren artetik pasatu eta oholtza gainean Pete Seegerren Where Have All The Flowers Gone euskaraz eta ingelesez kantatu zuenetik. «Nora joan dira loreak?», galdetu zuen Gaztañagak, zinemaldiaren kartel ofizialetan ageri direnei erreferentzia eginez.\nBaina hitzak ere izan ziren, eta horiek distantziaren kontzeptua ekarri zuten lehen lerrora behin baino gehiagotan. «Azken aldian distantzia hitzak beste zentzu bat hartu du», ekarri zuen gogora Gaztañagak adibidez: «Zein da harremanetan jartzeko distantzia egokia, edo film bat ikusteko distantzia onena?». Eta Donostiako Zinemaldiak aurten «erritmoa moteldu eta apaldu» duela onartuta ere, 68. edizioari «baikortasunez eta ilusioz» ekingo diola ziurtatu zuen.\nKukaiko lagunak bizikleta gainean dantzan ari zirela, Inma Cuesta aktoreak Queen taldearen Bicycle Race kantu ezaguna abestu zuen, Zinemaldiak biltzen dituen sailak aurkezten hasi baino lehen —Andoni Luis Aduriz sukaldariak aurkeztu zuen, esaterako Culinary—, eta segidan, musikarien artean, oholtzara agertu zen Jose Luis Rebordinos Zinemaldiaren zuzendaria, gogorarazteko urte zaila izan dela zinemarentzat: «Pandemiak zinemaren industria kolpatu du. Pelikula asko gelditu egin behar izan dira edo ez dira egin». Horri lotuta, gogorarazi zuen orain dela aste batzuk mundu osoko zortzi zinemalditako arduradunak bildu zirela Venezian, eta han industriarekiko konpromisoa agertu zutela guztiek. «Zinema jaialdi bat esperientziak partekatzen den espazio bat da, eta ez dago horretarako zinema areto bat baino gauza hoberik».\nWoody Allenek Donostian bertan filmatutako Rifkin's Festival lanari egokitu zaio aurten Donostiako Zinemaldiko Sail Ofiziala irekitzea, baina hura baino lehen, eta keinu ironiko bat eginez, filmean agertzen ez den Donostia baten irudiak eman zituzten auditoriumeko pantailan, Rafael Berrio zenak —martxoan hil zen— idatzi eta Amor a Traicion taldeak grabatu zuen No pienso bajar más al centro kantua lagun zutela.\nBukaeran, eta Cayetana Guillen Cuervok eta Eneko Sagardoik lagunduta, Seegerren Where have All The Flowers Gone? kantatu zuten berriro ere Gaztañagak eta Cuestak, eta aurtengoa zinemarentzat urte gogorra izan den arren, itxaropenerako tartea ere utzi zuen Gaztañagak: «Arrakaletan ere loreak sortzen dira».


Lokatzako iragana, oraina eta etorkizuna batu dira urtemuga berezian - Bergara - Goiena.eus\nLokatzako iragana, oraina eta etorkizuna batu dira urtemuga berezian\nJosu Bilbao 2016-11-19 21:36\nMahaiaren inguruan lehengo istorioak eta anekdotak gogoratzen ospatu dute 40. urtemuga Lokatza taldean ibilitakoek eta taldearendako hainbat lan egin dutenek. Txirrindulari ohiei omenaldia egin diete eta Fermin Hernandezek omenaldi berezia jaso du hasieran Julian Porturenarekin batera egindako lanagatik.\nBazkaltzeko eta azken 40 urte luzeetako istorioak eta pasadizoak gogoratzeko aukera izan dute Bergaran, Lokatzaren 40. urtemugaren ospakizunean. Bazkarian, besteak beste Lokatzaren aurreneko pausoetan murgilduta ibili ziren Fermin Hernandez (omenaldi moduan koadro bat jaso du bazkal ostean) edota Pello Garitano izan dira. Baita, taldeko lehenengo sponsor-a izandako Avenidako Pello Larrañaga ere. Miguel Angel Larrañaga Lokatzako presidente ohia edota gaur egungoa, Ion Unamuno, ere bertan izan dira, baita taldetik profesionaletara jauzia eman duten Eneko Lizarralde eta Julen Irizar (Murias Taldea) edota Mikel Aristi (Delko-Marseille).\nBazkal ostean, Jesus Arantzabalek, Santi Aiastuik, Migel Bengoak eta Jose Ignacio Askasibarrek omenaldia jaso dute, eta gazteek oroigarri bana banatu diete. Hala ere, sorpresak ez dira hor bukatu eta Fermin Hernandezek ere oroigarri berezia jaso du Lokatzako hasierako urteetan egindako lanagatik. Taldea urte asko lanean ibilitako Jesus Kortabarria 'Kaxeta'k bertsoak eskaini dizkie omenduei.\nOmenaldiaren ostean, mahai-ingurua antolatu du Lokatzak, eta bertan lau omenduek eta Txomin Perurenak eta Migel Mari Lasak hartu dute parte, Arritxu Iribar Euskadi Irratia-ko kazetariak gidatuta. Mahai-inguruan, orduko pasadizoak eta bitxikeriak gogora ekarri dituzte txirrindulari ohiek.\n40. urtemuga jai giroan ospatu du Lokatzak\nMahaiaren inguruan, bazkaltzeko eta 40. urteei errepasoa egiteko batu dira Lokatza taldeko hasierako bultzatzaileak, urte hauetan taldearendako lan...


Dakizuenez, lehiaketan parte hartzeko bizitzako edozein eremuan emakume eta gizonen arteko berdintasuna lantzen zuten idalaznak prestatu behar izan zituzten, horretarako idazle gazteek 10 eta 14 urte bitarteko adina izan behar zutelarik. Aurten 6.000 idazlanetik gora jaso ditugu, eta horrexegatik, ohiko lehen, bigarren eta hirugarren sariaz gain, epaimahaik beste hiru accesit ematen ebatzi zuen, kalitatezko lan ugari jaso bait ziren eta benetan zaila egiten zelako irabazleak hautatzea. Hauekin batera, beste 40 aintzatespen ere eman ziren finalista moduan geratu ziren haurren artean.\nLagun ugari elkartu ziren ekitaldi honetan. Raquel Conejo eta Estitxu Amilibia, Artea Merkataritza Guneko zuzendari eta zuzendariordeak, esaterako, Iker Merodio, DEIA egunkariko kazetariarekin batera. Marino Montero, Bilboko lehenengo Aste Nagusiaren sortzaileetariko bat eta Gargantua taldeko errektorea eta Jose Mari Amantes, berdintasun aukeretarako Bilboko jaien batzordeko kidea, ere hartu zuten parte ekitaldian. Erika Gonzalez Urbaneja, Soluciones Comunicativas enpresako kidea aurten ere Arteara hurbildu egin zen. Beraiekin batera, hainbat lagun ere ez zuten ikuskizuna galdu nahi izan. Rosa, Mertzede ikastetxeko irakaslea edota Zuriñe Aboitiz, Basauri Ikastetxeko irakaslea, besteak beste.\nGaraileak honako hauek izan ziren euskarazko atalean:\n1go saria: Alaitz Diaz Orbe.Zergaitik? izenburua zeraman lana idatzi zuen, 13 urte ditu eta Bermeoko Sagrado Corazón Ikastetxean ikasten du. Ordenagailu eramangarria irabazi zuen.\n2. saria: Ismene Lopez Mingo. Bere lana Gaitasun Berdinak zuen izenburu, 10 urte ditu eta Gernikako Mertzede Ikastetxean ikasten du. Tableta digitala irabazi zuen.\n3. saria: Eneko Castañeda Martin. Aitorren Istoria izenburu zuen lana aurkeztu zuen. 11 urte ditu, Erandioko Altzaga Ikastolan ikasten du, eta liburu elektroniko bat irabazi zuen.\nGaztelerazko atalean hauek izan ziren irabazleak:\n1go saria: Nerea de la Fuente. Bere idazlana Peleas Celestiales titulatu zuen. 12 urte ditu eta Bilboko Nuestra Señora de Begoña-Hijas de la Caridad eskolan dabil. Ordenagailu eramangarria jaso zuen.\n2. saria: Ander Martin Marquina irabazi zuen. Las princesas de hoy en día izendatu zuen bere lana. 12 urte ditu eta Basauriko Ikastetxean ikasten du. Tableta digitala irabazi zuen.\n3. saria: Santiago Alonso Ojenbarrena. La igualdad entre hombres y mujeres zen bere lanaren izena. 13 urte ditu eta Loiuko Munabe ikastetxean ikasten du.\nLehiaketaren antolakuntza Bizkaiko Foru Aldundiaren, Metro Bilbao enpresaren, DEIA egunkariaren eta Artea Merkataritza Gunearen laguntzari esker posible izan da.\nBi egun barru ekitaldi osoaren argazki-sorta sareratuko dugu, irabazle eta finalista guztiekin batera. Hortaz, adi egon!


"Pankreas" antzezlanaren bitartez suizidioaren gaia lantzen ari dira batxilergoko ikasleak — Oñatiko udala\n"Pankreas" antzezlanaren bitartez suizidioaren gaia lantzen ari dira batxilergoko ikasleak\nGaia ikastetxeetan didaktikoki landu ostean “Pankreas” antzezlana, martxoaren 13an ikusgai izango da Santa Ana aretoan Korrika Kulturalaren baitan\n“Pankreas” antzezlana Patxo Telleriak sortutako endreduzko tragikomendia da, bertsotan idatzia. Jabilo oso gaixo dago, pankreas baten transplantea behar du, azkar gainera, bestela hil egingo da. Afari batean Jonan-ek bizitzaz nazkatuta dagoen Paul-i suizidatu eta bere pankreasa bizitzen jarraitzeko egarriz dagoen Jabilori eman diezaiola proposatuko dio. Antzezlanaren gaia beraz, bizi nahia eta suizidioa da.\nAntzezlanak badu gaiaz hausnarketa egiteko propio prestatutako material didaktikoa eta horixe erabiltzen ari dira herriko ikastetxeetan, batxilergoko ikasleekin gaia lantzeko.\nGaur bertan egunkarian argitaratu da, 25 eta 34 urte bitarteko euskal gazteen artean suizidio dela lehen heriotza arrazoia.\nSuizidioaren gaiaz hausnarketa egin ez ezik, antzerkigintzarako zaletasuna sortzea ere bada ekimen honen helburua. Hala, gazteei, Korrika kulturala programazioaren baitan "Pankreas" antzezlana ikusi ahal izango dutela jakinarazi zaie. Emanaldia orokorra eta irekia izango da interesa duten herritar guztientzat. “Pankreas” Tartean Teatro antzerki konpainiaren azken emaitza ikusteko aukera martxoaren 13an, 22.30tan izango da Oñatiko Santa Ana antzokian.\nUdaleko Kultura eta Hezkuntza sailak eta herriko ikastetxeak elkarlanean gauzatutako egitasmoa da antzerkigintzaren lanketa didaktikoa. Aurtengoa bigarren urtea da, iaz, eta Lehen Hezkuntzako ikasleei zuzenduta, KIBUBU antzezlana landu zen eta honen bitarteaz, animalienganako tratu egokia. Gero, haurrek, antzerki emanaldia izan zuten.\nTartean Teatro konpainiaren "Pankreas" antzezlana


barren.eus - Beldur Barik astea\nBeldur Barik astea\nArgitaratua: 2016-11-09 19:41\nEmakumeenganako indarkeriaren aurkako eguna, azaroaren 25ean izanik, hainbat ekintza ezberdin antolatuko ditugu Beldur Barik astea deitu diogunaren barnean, azaroaren 18tik 27ra bitartean.\nAzaroak 18 ostiralean hasiera emango diogu Beldur Barik asteari, eta horretarako maitasun erromantikoari buruzko tailerra antolatu dugu gaztelekuan. Tailer hau Sortzen, genero berdintasun arloko aholkularitzako Isabel de Blas Buruagak dinamizatuko du. Bertan hainbat gai ezberdin landuko dira nerabeekin, hala nola, zer den maitasun erromantikoa, non dagoen bere jatorria eta zertan bilaka daitekeen maitasun erromantikoa gure bizitzetan, eta guzti honetan sakontzeko hainbat dinamika ezberdin egingo dira.\nHilaren 23an nerabe eta gazteen harreman afektiboetan suerta daitezkeen bortizkeria egoerak agerian uzten dituen erakusketa bat egingo da eta iganderarte ikusteko aukera izango dute gaztelekuko txoko ezberdinetan. Horrela, zaplaztekorik, kolperik edo jipoirik gabeko erlazioetan ere indarkeria sexista egon daitekeenaren jabetza izan dezaten.\nHurrengo egunean, azaroaren 24an, Espainian egindako A tres metros sobre el cielo film arrakastatsua proiektatuko da. Ekintza horren helburua nerabeei proposatzen zaien maitasun eredua eta bertan azaltzen diren mitoen inguruan hausnartzea izango da.\nAzaroak 25ean berriz, Barixakuko ekintzaren baitan, hezitzaileok jarduera praktikoak dinamizatuko ditugu gazteek errealitate honekiko duten iritzi eta ikuspegi kritikoa lantzeko asmoz. Jarraian, 19:00etan Kalegoen Plazan Emakumeenganako indarkeriaren aurka egingo den elkarteratzera joango gara.


V. Erromeria Eguna uztailaren 12an izango da, Errenteriako kaleetan — dantzan.eus\nHemen zaude: Hasiera › Hemeroteka › V. Erromeria Eguna uztailaren 12an izango da, Errenteriako kaleetan\nV. Erromeria Eguna uztailaren 12an izango da, Errenteriako kaleetan\nEgun osoan zehar ekitaldi ugari antolatu ditu Ereintza Dantza Taldeak Dantza kalera ateratzeko parada ezin hobea dela aipatu zuten antolatzaileek\nAurten bosgarren aldiz egingo da Oreretako Erromeria Eguna. Ereintza Dantza Taldeak antolatu duen jaialdia datorren uztailaren 12an izango da. Egun osoan zehar oinak astintzeko aukera paregabea izango dute bertara joaten diren guztiek.\nAtzo aurkeztu zuten ekitaldiaren antolatzaileek jaiaren programa. Prentsaurrekoan, jaialdiaren antolatzaileak egoteaz gain, bertan parte hartuko duten dantzari eta musikariak ere izan ziren; Patxi Lopez eta Jon Maya dantzariak eta Imanol Esnaola Alkarkide txarangako kidea, besteak beste. Guztiek egun osoan zehar izango diren ekitaldien aurkezpena egin zuten.\nAntolatzaileek aurreko ekitaldietan izandako arrakasta nabarmendu egin zuten. Joan den edizioetan bezala, aurten ere, jende andana biltzea espero dutela adierazi zuten antolatzaileek, atzo goizean egin zuten prentsaurrekoan.\nGoizean goiz hasiko da festa Oreretan. Hamaiketan dantzariak eta musikariak kalejiran abiatuko dira herriko kaleetan barrena. Horren ondoren, eguerdiko ordu batean, dantza eta musika ikuskizunak izango dira: joaldunak, trikitilariak, dantzariak...\nIndarberritzeko, eguerdiko ordu bi eta erdietan herri bazkari bat antolatu dute udal kiroldegian. Ondoren, arratsaldeko seietan, erromeria handia izango da Zumardian eta herriko kaleetan zehar. Bertan, hainbat dantza taldek beren saioak eskainiko dituzte. Gauean ere izango da zer ikusia Oreretan, izan ere, dantzaldia antolatu baitute Zumardian. Bertan arituko dira Trikizio taldea eta La Font de la Carota musika talde katalana. Talde horrek garai bateko musika tresnak jotzen ditu. Ondoren, jaialdiak goizaldera arte iraungo duela jakinarazi zuten antolatzaileek.\nPrentsaurrekora bertaratu zirenek ekitaldia garrantzitsua dela nabarmendu nahi izan zuten. Jon Maya dantzariaren ustez, dantza plazara eramateko aukera ezin hobea da ekitaldi hori «ezin dugu ahaztu Euskal Herriko dantza tradizionalaren funtsa kalean dagoela», adierazi zuen dantzariak. Bere esanean, Erromeria Egunak Oreretako kaleetan barrena hainbat belaunalditako dantzaren zaleak biltzen ditu, urtero. Alkarkide txarangako kideak, Imanol Esnaolak, erromerian oso gustura parte hartzen dutela adierazi zuen: «Gure atzetik gure doinuak dantzatuz eta txalotuz ikustea guretzak izugarria da». Alkarkide txarangako kidearen esanean, ohitura hori beste herri batzuetara ez zabaltzea tamalgarria da.\nAntolatzaileek ideia bat nabarmendu nahi izan zuten batez ere: erromeria jendearen parte-hartzean oinarritzen dela. Pello Urreagaren, Ereintza Dantza Taldeko kidearen, hitzetan, herritarrak eta kanpotik etortzen diren dantzaren zaleak dira erromeria egiten dutenak. Beste alde batetik, bertara joaten diren guztiei dantzariz jantzita bertaratzeko eskatu diete antolatzaileek.


Irekia Eusko Jaurlaritza - Gobierno Vasco :: 1.514 langabe gehiago ditu Euskadik abuztua amaituta\n1.514 langabe gehiago ditu Euskadik abuztua…\nEuskadin abuztuan 1.514 langabe gehiago daude aurreko hilean baino; alegia, uztailean baino % 0,88 gehiago. Euskal Autonomia Erkidegoan 173.107 lagun ari ziren enplegu bila aurreko hilabetearen amaieran, Lanbideko erregistroen arabera (% 16,4).\nARABA: 2013ko uztailean baino 286 langabe gehiago daude, % 1,04 gehiago, hain zuzen. Guztira, 27.882 lagun.\nBIZKAIA: 2013ko uztailean baino 866 langabe gehiago daude, % 0,9 gehiago, hain zuzen. Guztira, 97.149 lagun.\nGIPUZKOA: 2013ko uztailean baino 362 langabe gehiago daude, % 0,76 gehiago, hain zuzen. Guztira, 48.076 lagun.\nHauek dira langabezia-indize handienak dituzten eskualdeak: Ezkerraldea (% 20,58), Enkarterriak (% 19,45), Bilbo (% 19,41), Vitoria-Gasteiz (% 18,21) eta Ibaizabal (% 18,01). Txikienak, berriz: Gorbeialdea (% 8,01), Arabako Mendialdea (% 11,04), Lea-Artibai (% 11,48), Debagoiena (% 11,88) eta Arabako Lautada (% 12,06).\nAbuztuan 924 gizonezko langabe gehiago erregistratu dira, % 1,11 gehiago; emakumeak, berriz, 590 erregistratu dira, % 0,67 gehiago. Langabeen % 51,4 emakumeak dira.\n25 urtetik beherakoak: 267 langabe gutxiago, % 2,12 gutxiago.\n25-44 urte bitartekoak: 1.296 langabe gehiago, % 1,48 gehiago.\n45 urte eta gehiagokoak: 485 langabe gehiago, % 0,68 gehiago.\nLehen sektorean 7 langabe gehiago dago, % 0,26 gehiago.\nIndustrian 339 langabe gehiago dago, % 1,34 gehiago.\nEraikuntzaren sektorean 124 langabe gehiago dago, % 0,62 gehiago.\nZerbitzuen sektorean 1.429 langabe gehiago dago, % 1,32 gehiago.\nAldez aurretik lanik gabe zeudenen artean, 385 langabe gutxiago dago, % 2,48ko murrizketa.\nGizarte Segurantzako afiliatuak\nAbuztuan, 865.467 izan dira, batez beste, Gizarte Segurantzan Euskadin afiliatuak, aurreko hilean baino 7.639 gutxiago (% 0,87ko murrizketa uztailarekin alderatuta). Gipuzkoan afiliazioa % 0,58 murriztu da; Araban eta Bizkaian, berriz, % 1,71 eta % 0,80, hurrenez hurren.


Florida, berrehun urteko birika - Gasteiz - Alea.eus\nFlorida, berrehun urteko birika\nEstitxu Ugarte Lz. de Arkaute/PHOT.OK 2021-03-07 10:00\nUdalak programazio zabal batekin ospatu du Florida parkearen urteurrena. Hiriko bizitzari lotutako espazio berezia da; parkea letra larriz eta gasteiztarren oroitzapenak ondo gordetzen dituen gune berde aberatsa.\nHiria hegoalderantz zabaltzeko, Plaza Berriarekin batera, 1820an, Gasteizko udalbatzak Florida parkea egitea erabaki zuen, ordura arte zuten parkea itzaltsua, gaizki aireztatua eta hotza baitzen. Leku eguzkitsu batean parke modernoago bat nahi zuten, "gasteiztarrek atsegin hartzeko".\nBerrehun urte joan dira erabaki hura hartu zutenetik. Alde zaharretik urrun eta eskura ez zegoen lur bat aukeratu zuten udal agintariek; eta bitxiena, lur horrek arazo handiak zituen, ortuez eta hainbat komentuz inguratua baitzegoen: Santa Klarakoa, Brigitena (ondoren Katedral Berria eraikiko zen tokian) eta San Antoniokoa. Hala ere, arazo horiek XIX. mendeko 50eko hamarkadaren erdialdean amaitu ziren, desamortizazioarekin batera Santa Klarako komentua eta lorategia erosi baitzituzten.\nLorategi botanikoa egin nahi zuten proiektuaren bultzatzaileek eta Europako parke handiak zituzten buruan. Juan de Velasco ingeniari militarrak diseinatu zuen egokitzapena. Udalak ere lorezain bat kontratatu zuen, eta Paristik 150 konifero, 213 zuhaitz hosto laukoak eta 1.600 zuhaixka baino gehiago ekarri zituzten. Zuhaitz autoktonoak eta landare exotikoak tartekatu zituzten. Halaber, beltxargak, indioilarrak eta urtxintxak eraman zituzten, eta errekatxoan amuarrainak, barboak, angulak eta karpak.\nDenbora batez, gainera, Floridako aintzira txiki horiek arrain-haztegi bezala erabili zituzten, harik eta 1915ean, Olarizuko egunarekin batera, udalbatzak ia amuarrain guztiak jan zituen arte.\n1915ean Floridako amuarrain ia guztiak jan zituen udalbatzak\nBi paisaia-eredu oso ondo uztartzen ditu Floridak: ingelesa oihanagoa da, leize- zuloak, urmaelak, eta ur-jauziak biltzen ditu; frantsesa, aldiz, erregularragoa da, klasikoagoa. Azken urteetan, gainera, hirugarren lorategi eredu bat sartu dute Floridan, ur gutxi behar duen sero-lorategi bat, belar usaintsuekin. Uraren Lorategi Sekretuak 3.000 metro karratu okupatzen ditu, eta 2006an inauguratu zuten.\nBaina landareekin batera, Gasteizko bihotzeko birika den parkearen ezaugarri nagusietako bat inguratzen duten eraikinak dira. Parkeko lehen gonbidatuak lau estatua izan ziren, Errege Godoak. Ez dute esanahi berezirik eta kasualitate hutsagatik daude hor. Estatua horiek Madrilgo Real Antzokirako zizelkatu zituzten, baina 1821ean, Fernando VII.ak Udalari bidali zizkion, parkean jartzeko.\nEraikinen artean lehenengoetako bat 1855ean inauguratu zuten Bigarren Graduko Institutua da, 70. hamarkadara arte funtzionatu zuena eta gerora Eusko Legebiltzarra bilakatu zena. Elementu garrantzitsu bat da, bestalde, musikaren kioskoa, parkearen epizentroa. 1890eko abuztuaren 2an inauguratu zen, Gasteizko Jaietan. Estilo modernista eta airosoa du eta Jacinto Arregi udal-arkitektoak diseinatu zuen.\nEnblematikoa da ere Ignacio Aldekoa Kultur Etxea. Udalaren ekimenez sortu zen, arazo larria zutelako emandako dohaintzak eta legatuak gordetzeko. Horrenbestez, biblioteka handi bat sortzea erabaki zuten hemendik hara zihoazen legatu horiek sartzeko. Hamar urte kostatu zitzaien udal liburutegia eraikitzea. Udalaren ekimenez hasi zen, baina Hezkuntza eta Kultura Ministerioak amaitu zuen. Kultur Etxea 1976an ireki zuten, eta Jose Erbina eta Antonio Fernandez de Alba arkitektoen obra da.


Kartelera abuztuak 13 | Estreinaldiak eta zinema aretoetako pelikulak\nSanchez-Arevaloren eta Ken Loachen lan berriak, zinema aretoetan\nGainera, Hollywoodeko bi ekoizpen (Percy Jackson y el mar de los monstruos eta Asalto al poder) eta Espainiako hiru lan (Afterparty, Bajari: Gypsy Barcelona eta Arraianos) iritsi dira aretoetara.\n'La gran familia española', asteko estreinaldietako bat\n'La gran familia española' filmaren trailerra\nDaniel Sanchez-Arevalo eta Ken Loach zuzendariek lan berriak estreinatu dituzte aste honetan. Horrez gain, Hollywoodeko bi ekoizpen (Percy Jackson y el mar de los monstruos eta Asalto al poder) eta Espainiako beste hiru lan (Afterparty, Bajari: Gypsy Barcelona eta Arraianos) iritsi dira aretoetara.\nAzul Oscuro Casi Negro eta Primos filmen ostean, La gran familia española pelikularekin itzuli da Daniel Sanchez-Arevalo zuzendaria. Lanak Espainiako selekzioak Hegoafrikako Munduko Txapelketako Finalaren egunean ezkondu behar den gizon baten familiaren istorioa kontatzen du.\nQuim Gutierrez, Antonio de la Torre, Veronica Echegui, Roberto Alamo eta Hector Colome aktoreek parte hartu dute bertan.\nKen Loach konpromiso handiko zinemagilea El espiritu del 45 filmarekin itzuli da zinema aretoetara. Lan berrian II. Mundu Gerrak Erresuma Batuan utzitako ondorioak aztertzen ditu.\nDokumental honetarako musika sortzeko, George Fenton ohiko konposatzailea erabili du Loachek.\nRoland Emmerich zuzendariak Asalto al poder akziozko filma egin du, 2012, El día de mañana eta Indepence Day pelikula arrakastatsuen ostean. Bertan, Channing Tatum, Jamie Foxx eta James Woods aktoreekin egin du lan.\nTalde armatu batek Etxe Zurira egingo duen erasoa kontatzen du.\nTras Percy Jackson y el ladrón del trueno filmaren ostean, Chris Columbusek Bermudako Hirukian kokatutako sagaren bigarren zatia estreinatu du: Percy Jackson y el mar de monstruos.\nThor Freudenthalek (Hotel para perros eta El diario de Greg) zuzendutako lan honetan, lehen zatian ere izan ziren aktore batzuk (Logan Lerman, Brandon T. Jackson, Nathan Fillion eta Sean Bean) eta Stanley Tucci eta Anthony Head aritu dira.\nCampamento sangriento telesailari esker ospetsu bihurtu zen Capi pertsonaia animatzaileez betetako etxe batean esnatuko da, eta hiltzaile psikopata batek jazarriko du. Hori da Afterparty filmaren hasiera.\nEstocolmo eta Para no dormir film laburren ostean, Miguel Larrayaren lehen lan luzea da, eta Luis Fernandez, Rocio Leon, Alicia Sanz eta Juan Blanco aktoreak agertzen dira.\nLocarnoko Zinemaldian parte hartu ostean, zinema aretoetara iritsi da Arraianos. Eloy Encisoren lan berria duela bort urte Pic-Nic estreinatu ostean iritsi da.\nProfeta batek Galizia eta Portugal artean dagoen herri bateko bizimodu lasaia aztoratuko du.\nBajary: Gipsy Barcelona\nB-side: La cara B de la música en Barcelona lanaren ostean, Eva Vila zuzendariak Kataluniako hiriburuko musikaren ezaugarriak azaldu ditu Bajari: Gypsy Barcelona dokumentalean.\nCarmen Amayaren parte-hartzearekin, 90 minutuko lanak musika flamenkoaren nondik norakoak aztertzen ditu.


Julene Azpeitia Gomez, irakasle, idazle eta euskaltzalea - Euskonews\nZumaian jaio zen 1888ko urtarrilaren 8an. Irakasle ikasketak egin zituen Donostiako Irakasle Eskolan aurrena, eta Bilbon ondoren; hemeretzi urte zituela hasi zen ikasitakoa praktikan ipintzen; lehenengo egunetik umeengan euskararekiko maitasuna sustraitzea izan zen gipuzkoarraren helburua. Aizarnazabalgo eskolan ekin zion irakasle jarduerari, baina garai hartan apendizitisak jota hilzorian egon zen eta bizipen haren ondorioz, leku hartatik joatea erabaki zuen.\nMexiko aldera abiatu zen 1916an ezkondu eta berehala, eta lau urtetako egonaldia egin zuen itsasoz bestaldean. Bertan hasi zen idazle fazeta lantzen, euskaraz gainera, eta hango euskaldunek urtean behin Ignazio Deunaren egunean kaleratzen zuten aldizkari batetan argitaratu zituen aurreneko lantxoak. Euskal Herrira itzuli zenean (1920) berriro ere irakaskuntzarekin jarraituz zuen, Bilbon eta Amorebietan urrena eta Abadiñon 1936ra arte. Gerra zibila iristearekin baina, jarduna eten behar izan zuen hamaika urtez. Berriro lanean hasita, Gorlizen aritu zen 1949an zigortu zuten arte, eta orduan, Burgos izan zuen lanerako leku. 1955an Markinara itzuli eta 1958an erretiroa hartu zuen arte bertan aritu zen irakasle.\nJulene Azpeitiak irakasle ikasketak egin zituen Donostiako Irakasle Eskolan aurrena, eta Bilbon ondoren.\nAmaika urte ikastola gabe, urtebete Bizkayko Gorlizen Ume gaixotegiko ikastolan; sei urte Burgosko herri txiki batean (Mena haranean) eta azkeneko ikastola Markiñan izan det. Orain Durangon bizi naiz nere senarrarekin.\nEuzkadi egunkarian publizitate lan handia egin zuen 1932 eta 1936an, ia beti Lauaxetak zuzendutako euskarazko orrialdean. EUZKOTAR UMIEN ALDEZ goiburuarekin, Julene Azpeitiak guraso eta andereñoei zuzendutako askotariko hezkuntza gaiak jorratu zituen, esperientzia propioak azalduz, euskarazko irakaskuntza eskatuz edota ipuin tradizionalak kontatuz, batzuetan frantsesetik itzulitakoak.\nBere bizitzan zehar eginiko lana zela eta ohorezko euskaltzain izendatu zuten 1975ean eta 1980ko otsailaren 5ean Bilbon hil zen 92 urte zituela.


Senda de la Ribera/Gazteluen lurra/\nNafarroa: Gaztelu eta Gotorleku\nGaztelu eta Gotorlekuen bidea\nNafarroako Gazteluen eta Gotorlekuen bideak 4 ibilbide proposatzen ditu, 19 gune estrategikotan egitekoak. Iparraldetik hegoaldera, bisitariak tipologia, garai eta estilo desberdinak aurkituko ditu.\n.- Amaiurko gaztelua: Gaztelaren aurkako azken erresistentzia-gunea. Esaten dutenaren arabera, 200 nafarrek 30.000 soldaduk egindako 10 eguneko setioari eutsi zioten; indusketa-lanak egin eta gero, Erdi Aroko gotorlekuaren oinplanoa azaleratu da, baita XVII. mendeko gotorleku errenazentistakoa ere.\n.- Bastioiak dituen harresi-barrutia eta Iruñeko Ziudadela: Iruñeko harresi-multzoa (XVI. eta XVIII. mendeak), Monumentu Nazionala, bastioiez osatutako barruti zainduenetakoa da Europa osoan.\n.- CNafarroako errege-erreginek Erriberrin zuten gaztelu-jauregia:: egin beharreko bisita bat. Garai bateko jauregia, gaur egun paradorea, Monumentu Nazionala izendatu zuten 1925ean. XIII. mendean Xanpainako etxeko errege-erreginen egoitza zen jadanik, nahiz eta multzoaren alde garrantzitsuena XV. mendeko Jauregi Berria Karlos III.a Prestua errege zen garaikoa den; horrek luxuzko errege-egoitza bat eraikitzeko agindu zuen, dorre dotore eta arkuteria ederrak zituena. Nafarroako gotikoaren obra garrantzitsuena da. Harlanduzko horma handiak ditu, profil irregularra eratzen dutena; dorretxo zirkularrek, gainera, maitagarrien jauregiak ekartzen dituzte gogora.\n.- Artaxoako zerko harresiduna:: Nafarroako Erdialdean dagoen Erdi Aroko gotorleku ezagunena. XI. mendeko gotorleku korazatu bat, oinean duen muinoari bikain egokitutakoa. Bederatzi dorre eta bi portale ditu.\n.- Uxueko eliza-gotorlekua:: X. mendean ere bazegoen bere eliza-gotorlekua, gaur egun Monumentu Nazionala dena. Gotorleku militarraren itxura izatea da bere ezaugarri nagusia; izan ere, almenadun dorreak, erronda-bideak, eta kontrahorma sendoak ditu. Arabiarren kronika batek dio Iruñeko erregeak zuen gaztelurik onena zela.\n.- Vianako printzeak Zangozan zuen jauregi-gotorlekua:: XX. mendean zaharberritua, honako osagarri hauek gorde ditu: lubanarroa, ezponda, atzeko fatxada eta almenak dituzten bi dorreak, eta tximinia-aretoa zuen dorre handia.\n.- Xabierko gaztelua:: Frantzisko Xabierkoaren sortetxea; Nafarroako patroia da. Haitzaren gainean X. mendean eraikitako gaztelua. Hein batean eraitsia Cisneros kardinalak 1516an emandako aginduarengatik, gaur egun erabat berriturik dago eta bisitatzeko aukera dago. Zubi altxagarri baten bitartez dorrez, ziegaz, matakanez eta kanoi-zuloz beteriko mundu batera sartzen da. Bereziki interesgarria da Kristoren dorrea, heriotzaren dantzaren pintura eta Kristo gotikoarengatik.\n.-Arradako herri hustuaren harresi-barrutia:: Erdi Aroko harresiko horma-atal batzuk gelditzen dira, bai eta donjon zaharra eta San Nikolas eliza erromanikoa ere.\n.- Santakarako gaztelua: : Nafarroako dorrerik garaiena. Zorionez, XIII. mendean herritarrak defendatzen zituen gazteluko hondarrak gelditzen dira oraindik ere; izan ere, gaztelarrek eraitsi egin zuten. Eremu estrategiko batean eraiki zutenez, bertako ordokitik inguruko lurraldeak ikusten dira.\n.- Martzillako gaztelua: : Ana de Velasco markesak galarazi zuen gaztelua eraistea. Jauregi gotikoa da, adreiluzko hormak, matakanak, dorreak, lubanarroa eta sarbide-zubia dituena. Tradizioaren arabera, Cid Campeadorearen Tizona ezpata gorde zen bertan.\n.- Tuterako Monreal dorrea:: XIII. mendeko defentsa-eraikina da, hiriaren hegoaldeko talaia baten gainean egina. Nafarroako lehen ganbera iluna da.\n.- Cortesko gaztelua: : XII. mendeko gaztelua, bere dorre nagusia, arma-paitoa eta harresia gorde dituena. XIX. mendean zaharberritu zen Erdi Aroko eraikina, bertako arku zorrotzek eta barnealdeko neogotikoak salatzen duten bezala.


Tresnak — EIZIE Elkartea\nBatua adimen artifizialean eta sare neuronaletan oinarritutako itzulpen zerbitzu bat da. Informazio gehiago, hemen (Sustatu).\nAdimen artifizialean eta sare neuronaletan oinarritua, ordenagailu eta mugikorretan erabil daiteke. Euskara, gaztelania, frantsesa, katalana eta galegoa dakizki.\nZerbitzu aurreratuak ere eskaintzen ditu: dokumentu formatudunak osorik itzultzea eta bezeroen sistemetan integratzea.\nEuskararako sortu zen lehenengo itzultzaile automatikoa da. Gaztelaniatik euskarara itzultzen du, eta arau linguistikoak ditu oinarrian. Itzulgaia idazteko aukeraz gain, dokumentuak igotzeko edo webguneak momentuan itzultzeko aukera ere ematen du. EHUko IXA ikerketa-taldeak sortu zuen, eta, gaur egun, IXAk berak eta Elhuyarrek jarraitzen dute sistema eguneratzen, lankidetzan. Lankidetza horren emaitza izan da gerora sorturiko Modela itzultzaile automatikoa.\nModela adimen artifizialaren bidez euskaratik eta euskarara itzultzen duen sistema automatiko bat da.\nEuskara eta gaztelania hizkuntza-bikoterako itzulpen automatikoko teknika aurreratuetan ikertzea zen proiektuaren helburu nagusia. Deep Learning teknikak sistema estatistikoekin konbinatuz, kalitate altuko itzulpen automatikoko sistemak sortzera bideratu zen ikerketa, eta egindako esperimentuetan argi ikusi zen sare neuronaletan oinarritutako sistemen kalitatea nabarmen hobea zela orain arteko sistemena baino; baita gaztelania-euskara hizkuntza-bikoterako ere.\nEusko Jaurlaritzaren itzultzaile automatikoak\nErregeletan oinarritutako itzultzaile automatiko bat da, eta gaztelaniatik euskarara eta euskaratik gaztelaniara itzultzen du. Esanahi bat baino gehiago izan dezaketen hitzak itzultzeko, aukera bat baino gehiago eskaintzen du askotan, erabiltzaileak hala nahi izanez gero. Bestetik, erabiltzaileak idatzitako testuez gain, webguneak ere itzultzen ditu. Lucy Software enpresak sortu zuen, Eusko Jaurlaritzaren enkarguz. Itzultzaile gramatikalaz gainera, Itzultzaile Neuronala ere garatu da.\nAblio merkatu globaleko plataforma bat da, munduko edozein lekutan eta edozein unetan zuzeneko interpretazio-zerbitzuak eskaintzen dituena. Zerbitzuak ablio plataformaren bidez ematen dira, zeinak alderdi operatibo guztiak automatizatzen dituen. Erabiltzaileak behar dituen bi hizkuntzak hautatu ondoren, interprete bat identifikatzen da baldintza horien arabera, eta konexioa ezartzen da erabiltzailearen, interpretatzailearen eta kontraparteen artean. Deiaren amaieran, fakturatu egiten zaio eta zerbitzua erregistratzen da.\nInterprefy urruneko aldibereko interpretaziorako plataforma online bat da, eta interpretatzaileei edozein tokitatik eta edozein unetan lan egiteko aukera ematen die. Erabiltzaileak plataforman edo aplikazioan aritu daitezke, edo haren luzapena Zoom edo Webex-en txertatu dezakete. Interprefyk ez ditu interpreteak zuzenean kontratatzen edo gaitzen; hizkuntza-zerbitzuen hornitzaile nagusiekin harremanetan jartzen da kalifikaziorik onena duten interpreteak bilatu eta gaitzeko.\nOlyusei aldibereko interpretazio zerbitzuak eskaintzen dituen sistema bat da. Modalitate desberdinetan jarduteko aukera ematen du: urrunetik, erdi online erdi presentzial, kabina birtualetan, etab. Urruneko interpretazioa Olyusei-ren egoitzetatik egiten da, horretarako prest dituzten kabinetan. Zenbait ekitaldietarako, interpretazio presentziala ere eskaini izan dute.\nVoiceBoxer web-plataforma eleaniztuna da, aurkezpenak, bideokonferentziak eta mintegi birtualak egiteko. Urruneko jardunerako egokitutako kabina birtualak ditu, eta, horien bidez, interpreteek bikoteka lan egin dezakete, esatariarekin komunika daitezke, etab.\nAzken eguneratzea: 2020-11-24


Nazioartean tratatuko dute Libiako immigranteen esklabotzaren auzia | Mundua | Berria\nNazioartean tratatuko dute Libiako immigranteen esklabotzaren auzia\nNBEk neurri zehatzak hartuko ditu esklabotzari aurre egiteko. Libian 700.000 lagun baino gehiago daude «egoera irregularrean». 2017an 3.033 immigrante hil dira Mediterraneo itsasoan\nImmigrante talde bat lehorreratzen, Libiako kostazainek erreskatatu ostean, uztailean, Guaraboulin. EPA / EFE Tamaina handiagoan ikusi\nLibian egin diren Saharaz hegoaldeko immigranteen salerosketa eta esklabotza salaketak aztertzeari ekin diote nazioarteko erakundeek. NBE Nazio Batuen Erakundeko Segurtasun Kontseiluak gaia tratatzeko ezohiko bilera bat egin zuen atzo, Frantziaren delegazioak eskatuta: «Ekintza makur horiei erantzun eraginkorrago bat emateko». EB Europako Batasunak eta AB Afrikako Batasunak ere gaur aztertuko dute gaia, Abidjanen (Boli Kosta) abiatuko duten goi bileran.\nAEBetako CNN kateak immigranteak kateatuta erakusten dituen bideo bat zabaldu zuen aurreko astean, enkantean saltzeko prest, Libiako eremu identifikatu gabe batean. Nazioartearen erantzuna eragin dute irudiok, eta NBEko errefuxiatuentzako goi mandatari Filippo Grandik segurtasun kontseiluko bileran azaldu zuen ezin dela «ez ikusiarena egin».\nNBEk neurri zehatzak hartzea erreklamatu zuen, zigor ekonomikoak barne. Libiako agintariei laguntzeko deia ere egin zuen Grandik, immigranteentzako eta errefuxiatuentzako harrera sistema berri bat sortzeko: «Mediterraneoko bidearen inguruko neurriak gehiegitan mugatu dira kontrolera eta disuasiora. Horrek gizatasuna ken diezaioke egoerari, eta ez die errefuxiatuei eta immigranteei laguntzen».\nIOM Nazioarteko Immigraziorako Erakundeko zuzendari nagusi William Lacy Swingek bat egin zuen Grandirekin, eta gehitu zuen nazioarteak elementu guztiak dituela arazoa amaitzeko: «Akordio garbi bat falta da».\nSegurtasun kontseiluko hainbat kidek salatu zuten aurretik ezagunak zirela esklaboen merkatuen inguruko informazioak. «Onartu behar dugu talde gisa makal jokatu dugula egoera hau salatzeko orduan. Okerra konpondu behar dugu», esan zuen Luis Bermudez Uruguaiko enbaxadoreak.\nABko eta EBko ordezkariek gaur hasiko duten goi bileraren gai nagusietako bat ere izango da Libiako egoera. Afrikarako inbertsio planek behar zuten bileraren abiapuntu, baina EBko Atzerri Politikako goi ordezkari Federica Mogherinik adierazi zuen ezinezkoa zela horrelako gai «onartezin bat» ez tratatzea.\nFrantziako presidente Emmanuel Macronek parte hartuko du goi bileran, eta atzo Burkina Fasotik mintzatu zen gaiaz: «Gure betebeharra da inguruko tragediak seinalatzea. Libiakoak gizateriaren aurkako krimenak dira». «Terroristen eta trafikatzaileen» aurkako neurriak hartzea ere proposatuko du Macronek.\nABko presidente Alpha Condek, berriz, beste garai bateko ekintzatzat jo ditu gertakariak, eta esku hartzeko beharra azpimarratu: «Esklabotza modernoa amaitu behar da, eta Afrikako Batasunak bere esku duen guztia egingo du horretarako».\nEragiten dieten herrialdeei euren herrialdeetako immigranteak aberriratzeko konpromisoa eskatu die ABk. Boli Kosta, Ruanda eta Kamerun izan dira martxan jartzen lehenak. Amnesty Internationaleko Libiako aktibista Mehdi bin Yusefen arabera, ordea, hori ez da konponbidea: «Euren herrialdeetan jazarriak izan diren asilo eskatzaileak daude, eta itzultzeak arriskuan jar ditzake». Bin Yusefen ustez, esklabotzaren argazkiek erakusten dutena Libiako hainbat eremutan gertatzen da, eta autoritateen erantzuteko ezintasunak «inpunitate osoa» eman die gaizkileei.\nEBko Atzerri Politikako Magreberako ordezkari Vincent Piketek Libiako immigranteentzako atxilotze zentroak ixteko nahia adierazi du, batasunaren izenean. Horien ordez, «jatorrizko herrialdeetara euren borondatez itzultzea bultzatzeko zentro irekiak» finantzatu nahi dituztela azaldu du. Piketen arabera, 700.000 baino gehiago dira Libian dauden «immigrante irregularrak».\nGehienek Europara iristea izaten dute helburu. IOMren arabera, handik abiatzen da Mediterraneo itsasoa zeharkatuz Europara iritsi nahi duten immigranteen eta errefuxiatuen kopururik handiena.\nBerriz ere 3.000tik gora\nLaugarren urtez jarraian, 3.000tik gora dira Europara iritsi nahian Mediterraneoa zeharkatzen hil direnak. IOMren azken datuek diote urtea abiatu zenetik 163.979 direla Europara iristea lortu duten immigrante eta errefuxiatuak, eta 3.033k galdu dute bizia bidean. Iazko zenbakiak baino apalagoak dira. 2016an 348.591k lortu zuten Europa hegoaldeko kostara iristea, eta 4.757 izan ziren hildakoak. Bide hori hartzen dutenen hiru laurden Italiako kostaldera iristen dira, eta gainontzekoak, Greziara, Espainiara eta Ziprera.\n2000. urtetik hil diren immigranteen erdiek Afrika eta Europa arteko itsasoan galdu dute bizia. Izan ere, «munduko mugarik hilgarriena» da, Datuen Analisi Globalerako Zentroaren ikerketa baten arabera.\nZifrek behera egin duten arren, ikerketaren buru Philippe Farguesek azaldu du Europak hasitako immigrazioa geldiarazteko neurriak eta itsasoan heriotzak saihestea «helburu kontrajarriak» izan daitezkeela: «Bide laburrenak eta seguruenak ixteak bide luze eta arriskutsuagoak ireki ditzake, eta horrek itsasoan hiltzeko aukera handitzen du».


Liztorren eta erleen ziztadak hilgarriak izan daitezke biztanleen %1entzat. | Consumer\nLiztorren eta erleen ziztadak hilgarriak izan daitezke biztanleen %1entzat.\nTakikardiak, goragaleak, zorabioak eta nekea dira alergikoen sintometako batzuk.\narabera: Asteartea, 2002ko abuztuaren 06a\nUrteko garai honetan, eguzkia udara botatzen duen arrisku bakarra ez da Eguzkia. Oporrak landan edo hondartzan igarotzen dituztenek gertutik dakite erle eta liztorren arriskua, egun hauetan hiperaktibitate bete-betean. Ez du inor maite, baina populazioaren %1 oso alergikoa da, baina hilgarria ere izan daiteke. Egoera normaletan, intsektu horietako baten erasoek eragindako hanturak ez du egun bat baino gehiago irauten. Populazioaren %2 eta %19 artean, ordea, urtikaria, goragalea, nekea, zorabioak edo glotisa ere gerta daitezke, bihotz-gelditzea zehazteko.\nAlergologoen arabera, ez da erraza erreakzioaren maila ezagutzea aldez aurretik ziztada bat baino gehiago izan ez bada. Horregatik, edozein arrisku saihesteko espezialistarengana jo behar da. Kasu berezietan, pazientearen intolerantzia handia detektatzen denean, komenigarria da iraupen luzeko tratamendu sendagarria egitea, liztorraren edo erlearen pozoia erabiliz egiten den txerto bat aplikatuz. Bi bisitetan babes-dosiak aplikatzen dira; baina, sendaketa osatzeko, zortzi astetik behin eta lau edo bost urtean behin injekzioak egin beharko dira.\nMuturreko alergia dutenei adrenalina-dosi bat eramatea gomendatzen zaie, eztenkada bat jasaten duten unean bertan injektatzeko. Pertsona horiek biriketako edema izateko arriskua dute, edo, bestela, arteria-presioaren jaitsierak eta odol-fluxurik ezak eragindako “shock anfilatiko” batean sartzeko arriskua. Adrenalinak berehalako erreakzio hori saihestuko luke. Baina, nolanahi ere, adituek ohartarazi dute osasun-zentro batera joan behar dela lehenbailehen, bestelako ondorio kaltegarriak prebenitzeko.\nArreta, dena den, jokabide propioarekin hasten da, intsektu beldurgarrien aurrean. Komeni da gogoratzea liztorrek bakarrik erabiltzen dituztela beren eztenak defentsa-mekanismo gisa, eta espezie batzuek, liztor horiek esaterako, ohi baino pozoi indartsuagoa dute, eta maizago pikatzen dituzte urteko zikloaren azken zatian, abuztu eta iraileko hilabeteetan.\nBere presentzia saihesteko, kolore deigarriak saihestu behar dira, baita janaria edo freskagarriak ere, ugariak diren lekuetan. Eraso masiboa gertatzen bada, lurrean geldirik egotea komeni da, mugimendu zakar oro mehatxu gisa interpreta baitaiteke, eta, beraz, ziztada egin dezake.\nerleak liztorrak picaduras-eu


Ikaslearen txokoa - Harrobia | Lanbide heziketa Bizkaian\nLehen laguntzak ARRATSALDEZ 1617 ikusi\nUriola.info aldizkarian EGAko ikasleen idatzia Ibilaldiaren inguruan\nGorputz eta kirol ekintzen goi mailako zikloa ikasi bitartean EGA titulua prestatzeko ikastaroa ahalbideratzen du Harrobia ikastolak. Horretarako, 120 orduko ikastaroa antolatzen dugu euskaltegi homologatu baten esku. Ikastaroa gure ikastolan bertan ematen da arratsaldeko ordutegian. Prestakuntza ikastaroan on-line bidez eginiko ekintzak ere badaude. Hona hemen aurtengo ikasleek Ibilaldiaren inguruan idatzitakoa:\nBertso berriak lanaldiari jarriak\nLInformatika eta kirol heziketa zikloetako bigarren mailako ikasleei Lan Orientabidea eta Formakuntza modulua irakasten zaie. Lanaldia eta Ordainsaria unitate didaktikoaren jarduera bat langileen eskubideak eta betebeharrak bertsotan ematea izan da. Baten batek BEC-eko finalera helduko ahal da!\nBiodibertsitatea zaindu dezagun!\nAgenda 21 proiektuaren baitan, aurten biodibertsitatea dugu gaia. Hori dela eta, hemen uzten dizkizuegu biodibertsitatea zaintzeko ikasleek emandako aholku batzuk.\nEuskararen eguna Harrobia ikastolan\nAbenduaren 3an euskararen nazioarteko eguna ospatu zen. Urtero legez, ikastolan ekintza bat proposatu zen. Oraingo honetan ikasleak hizkuntzarekiko jarrerak aztertzen jarri genituen, Bilbon non egin daitekeen euskaraz, norberak zein egoeratan egiten duen euskaraz eta zeinetan ez duen egiten aukera baldin badauka ere… Bukatzeko, ikasleek, taldeka jarrita eta euren sakeleko telefonoak erabiliz, euskara erabiltzeko egoerak antzeztu eta bideoz grabatu behar izan zituzten.\nGogobetetasun mailaren galdetegiak


1. Kadagua ibaia Balmasedan.\n2. Kadagua ibaia Balmasedan.\n3. Kadagua ibaia Balmasedan.\n4. Kadagua ibaia Balmasedan.\n5. Kadagua ibaia Balmasedan.\n6. Kadagua ibaia Balmasedan.\nPresaka bizi gara, benetan garrantzitsua denari garrantzirik ez ematen. Janari azkarra eskaintzen duten jatetxeak nonahi ugaritzen ari dira, aurrez prestatutako jakiak ezinbestekoak bihurtu zaizkigu eta askotan zutik jan egiten dugu. 'Cittaslow' direlakoak errealitate honi aurre egiten dieten hiriak eta herriak dira. Bizitza lasaiago igarotzen da toki hauetan, tradizioak, jatorria eta nortasuna mimatzen baitira. Akreditazio hau jasotzea ez da erraza, baina Balmasedak lortu du.\nCittaslow erakundeak Bizkaiko lehenengo hiribilduan ospatuko du asteburu honetan bere urteroko batzarra. Gure tradizio gastronomikoa partekatuz gain, herriko eta eskualdeko txokorik nabarmenenak ezagutarazteko aukera izango dugu, hala nola La Encartada Fabrika Museoa edo Loizaga Dorrea (Galdames). Gainera, ekainaren 2an, larunbata, Fira Cittaslow azoka izango dugu San Juan plazan eguerdiko 12:00etatik 14:00etara, eta arratsaldeko 17:00etatik 20:00etara. [Egitaraua]\nBabarrun eltzekoa, plater slowa\nLa Robla trenaren lurruna eta triki-taka erabiliz, gorputza berotzeko babarrun eltzekoak prestatzen zituzten trenbideko langileek. Babarrunei saiheskia, urdaia, txorizoa, Sopuertako odolesteak eta Zallako tipula morea gehitzen zaizkie, jatorrizko egosketa teknika antzeratzen duen putxeran.


ISBN: liburuen matrikula | Consumer\nISBN: liburuen matrikula\nLiburuak Zenbatzeko Nazioarteko Sistemari esker, 155 bat herrialdetako argitalpen-ekoizpenak identifika eta aurki daitezke\nIrudia: gary tamin\nEz tituluagatik, ez autoreagatik… Norbaitek argitalpen-lan jakin bat aurkitu nahi badu, hori egiteko modurik azkarrena International Standar Book Number (ISBN) erabiltzea da. 13 zifrako digitu hau argitaratutako lan guztien nortasun-ezaugarria da, eta erraz jasotzen du horiei buruzko informazio garrantzitsuena.\n?7888-612-8. Askori ez die ezer esaten digitu-multzo horrek. Hala ere, zifren konbinazio hori, seguru asko, milaka establezimendutan tekleatu da azken urteotan; izan ere, horien atzean dagoena Espainian azken urteotan gehien saldu den liburuetako bat besterik ez da: Harry Potter eta harri filosofala, munduan urtero argitaratzen diren gainerako argitalpenekin gertatzen den bezala, ezin izango litzateke banatu, baldin eta International Standar Book Number edo ISBN ordezkatzen duen kode horri esker ez balitz.\nLiburuak zenbakitzeko nazioarteko sistema hori Erresuma Batuan sortu zen 1966an, argitaratutako liburu bakoitzari zenbakizko kode bat emateko, inolako akatsik sortu gabe identifikatzeko; ordutik eta orain arte, 170 herrialdek baino gehiagok ISBN sistema erabili dute bertan sortzen den argitalpen-ekoizpena identifikatzeko. Gure herrialdean, 1972ko 2984 Dekretuaren antolamenduak mota guztietako liburu eta liburuxketan ISBN zenbakia jartzeko betebeharra ezarri zuen; beraz, orain, Espainian, sistema horren bidez 900.000 erreferentzia baino gehiago daude katalogatuta, gaztelaniaz zein autonomia erkidegoetako hizkuntzetan.\nSistema hori erabiltzen dute liburuen banatzaile eta merkaturatzaile guztiek lanak katalogatzeko.\nBaina, zertarako balio du ISBNak? Azken erabiltzailea, hau da, irakurlea, nahiz eta zenbaki-erreferentzia hori gutxien erabiltzen duena izan, bera da bere izatearen onuradun nagusia, kode horrek liburuen zirkulazioa ahalbidetzen baitu argitalpen-merkatuan, eta, beraz, baita bere eskuetara iristeko ardura ere. Izan ere, sistema hori erabiltzen dute liburu-banatzaile eta -komertzializatzaile guztiek eskura dituzten lanak katalogatzeko, eta, hala, horietako bakoitza erraz identifikatu ahal izango dute eraikuntza-, banaketa- eta salmenta-prozesuan parte hartzen duten aktore guztiek, azkar eta eraginkor izan dadin.\nEra berean, ISBNak argitaletxeen lana errazten du: enpresaren argitalpen-proiektuak hasieratik amaierara identifikatzeko aukera ematen die; egiten dituzten liburuxketan eta publizitatean katalogatzeko aukera ematen die, edo, bestela, inprimatutako direktorioetan eta web-orrietan sartzeko aukera ematen die, erabiltzaileei bilaketa errazteko. Bestalde, administrazio-arloan, ISBN da koderik onena duten izakinak kontrolatzeko, egile-eskubideak eta horien ordainketa kudeatzeko, eskaerak prozesatzeko eta kontabilitatea eta fakturazioa egiteko.\n2007ko urtarrilera arte, ISBNak hamar digitu besterik ez zituen, baina data horretatik aurrera beste hiru digitu gehitu ziren; beraz, orain, ISBN guztiak 13 zifraz osatuta daude. Har dezagun adibidetzat ISBN ?932320-2-3, CONSUMER EROSKI gidaliburu praktikoari dagokiona: segurtasunez elikatu.\nBookland EAN aurrezenbakia: 978 kodeak ISBN guztiak babesten ditu duela bi urtetik, merkaturatzen diren gainerako produktuen artean argitalpen-produktu bat identifikatzeko modu gisa, ISBN EAN-13 kodearekin, munduan gehien erabiltzen den barra-kodeen sistemarekin, guztiz bateragarria izan dadin.\nTalde-identifikatzailea: ISBNaren lehen zatiak liburuaren argitaletxeak egoitza duen herrialdea edo eremu geografikoa edo linguistikoa identifikatzen du. Kasu honetan, “84” kodeak Espainia soilik ordezkatzen du, baina beste kasu batzuetan kodeak herrialde gehiago biltzen ditu, hala nola “3” kodea, alemanaren talde osoa hartzen duena. Londresen egoitza duen ISBN nazioarteko agentziak esleitzen du identifikatzaile hori.\nArgitalpen-aurrezenbakia: ISBNko hurrengo zenbaki-multzoak liburua argitaratzen duen editore zehatza identifikatzen du; kasu honetan, “932320” kodeak EROSKI FUNDAZIOA identifikatzen du liburu horren editoretzat. Argitalpen-aurrezenbakia dagokion ISBN agentzia nazionalak esleitzen du. Gure herrialdearen kasuan, Kultura Ministerioko Liburu, Artxibo eta Liburutegien Zuzendaritza Nagusiaren ardura da. Argitaletxeei kode hori doan esleitzen dien agentzia honek Espainiako 18.000 argitaletxe baino gehiago ditu bere datu-basean erregistratuta.\nIzenburuaren identifikatzailea: ISBNaren zati horrek (“2” digitua, kasu honetan”) argitaletxe jakin baten argitalpen jakin bat identifikatzen du, eta, beraz, beste edozeinetatik bereizten du. Gure herrialdean autore beraren 25 argitalpen egon daitezke, baina horietako bakoitza, argitaletxe berak argitaratu badu ere, beste ISBN bat du.\nEgiaztapen digitua: azken digitu hori, beti zifra bakar batez osatua, ISBNko beste digitu guztien artean zenbakizko eragiketa bat egitearen emaitza da, zuzen erabiltzen dela egiaztatzeko.\nargitaletxe isbn-eu kode libros-eu modo-eu


IKUR-en bidezko hizkuntzak | " Danok zeozer emon behar dogu beste batzuk dana emon behar ez dezaten "\n« AHOZKOTASUNA eta IDATZIZKOTASUNA\nWEB : hipertextu + internet »\nIKUR-en bidezko hizkuntzak\ndiciembre 19, 2008 por eguiluz\nAntzinean, eskuzkributako alboetan oharrak idazten zituzten testuaren mamia hobeto uler zedin eta hortik dator gaur egun “Ikurren bidezko hizkuntza” izenarekin ezagutzen dugun hori.\n1967an Willian W. Tunniclife, ikurren hizkuntzaren kontzeptua azaltzen ausartu zen eta hortik aurrera beste hainbat hizkuntzalari, editore, informatiko eta abar bere urratsak jarraitu dituzte. Hori dela eta, lengoai hura asko garatu egin da.\nIkurren bidezko hizkuntzak hiru ataletan dago banandurik :\nAurkezpen Ikurrak : Testuaren formatoa egokitzen dute; itxuraz polita izan dadin, lerro saltoak egon daitezen, etab.\nProzedura Ikurrak : Testuaren aurkezpena moldatzen dute, hala ere, testua editatzen duten erabiltzaileek, hura, ikusgai dute. Erabilepenik ezagunenak : HTML, troff, tex eta Postcript\nDeskripzio Ikurrak : Deskripzio edo semantika bidezko ikurrak etiketak erabiltzen dituzte testuko fragmentuak deskriba ahal izateko, hala nola, SGMAL eta XML\nIkurren bidezko hizkuntzak (wikipedia entziklopedia birtuala). Kontsulta data: 2008ko Abenduaren 18an, 22:26etan. Orria: http://es.wikipedia.org/wiki/Lenguaje_de_marcado\nProzedurak web-ean (google bilatzailean). Kontsulta data: 2008ko Abenduaren 18an, 22:35etan. Orria: http://es.wikipedia.org/wiki/Lenguaje_de_marcado\nEskuzkribuak (euskal herriko unibertsitateko artziboetan). Kontsulta data: 2008ko Abenduaren 18an, 22:15etan. Orria: http://www.ehu.es/diaz-noci/Arts/a16.pdf\nEtiketerako ikurrak (google bilatzailean). Kontsulta data: 2008ko Abenduaren 18an, 22.05etan. Orria: http://www.elkarrekin.org/files/PICAXE%20Plaka%20eta%20Programming%20editor.pdf


Egoera politikoa ez da gozoa Kolonbian. 2016ko abenduan bake akordioak sinatu zirenetik, 160 gerrilari ohi eta 600 "lider sozial" baino gehiago hil dituzte. FARC alderdiaren barnean egoera gatazkatsua da oso. Ivan Marquez edo Jesus Santrich bezalako buruzagi historikoek sasira jo dute. ‘Timochenko’ buru duen lerro ofizialak argi hitz egin du haietaz: “Zertarako kanporatu (FARCetik) bere burua kanporatu dutenak?”. Venezuelako FARCen bozeramaile Lina Arregocesekin hitz egin dugu egoera “oso oso delikatu” honetaz guztiaz. Oso kritiko agertzen da, baita ezkor ere, baina ez dizkio esperantzari ateak itxi nahi.\nLina Arregoces, bozgoragailua eskuetan, Caracasen, Jesus Santrichen askatasuna aldarrikatzeko ekitaldi batean.\nAldaketa asko egon da azken urteetan Kolonbian. Hauteskundeak, bake akordioak, borroka herritar berriak eta errepresioa... Zein da egungo argazkia?\nArgazkiaren atzealdeko paisaia berdina da 70 urte direla, Jorge Eliécer Gaitán hil zutenetik (1948). Eliteen arteko ituna egon da ordutik, une desberdinak bizi izan dituena egungo botere bloke hegemonikoa egonkortu arte. Gerra une agerikoak eta baketze saiakera laburragoak tartekatzen dira. Ez bake prozesuak, baketze prozesuak. Bloke hegemoniko hori kapitalaren jabeek, militarrek, elizak eta beste batzuek osatzen dute, baita paramilitarrek ere. Duque horren emaitza da, bloke hori ordezkatzen du.\nEgungo estatuaren ezaugarri nagusia bere izaera kontrainsurgentea da. “Barne etsaiaren” aurka ardaztutako estatua, erailtzen ari diren horien aurkakoa: lider sozialak, gerrillari ohiak...\nSantosek buru zuen gobernuaren eta FARCen arteko akordioak 2016ko abenduan sinatu ziren. Bake prozesuaz hitz egin daiteke gaur egun?\nPropagandari kasu eginez gero, bai. Horren arabera balirudike gerraren atzera-biltze une batean gaudela, Kolonbiako historian ziklikoak diren tarte horietako batean. Multinazionalek, nekazal edo meatze proiektu erraldoien sustatzaileek, finean boteretsuek, euren egitasmoak garatzeko bake izendatu ohi den egoera mota hori nahi zuten, pax romana bat. Horrek azaltzen du azken baketze tarte honen irekiera.\nHerriari galdetzen badiozu: bakea ala gerra? Herriak bakea erantzungo dizu. Eta arrazoiak daudenean armak hartzea zilegi den modu berean, bakeari heltzea ere zilegi da. FARCen kasuan bake horrek abizena zuen: bakea, justiziarekin. Prozesua hasi zenean Habanatik Kolonbiako eragile eta pertsona andana pasa zen, asko, FARCi bere iritzia eman ziena. Eta erabaki zen baietz, saiatzea, pentsatuz prozesua gatazka armatuari irtenbide politikoa emateko bidea izan zitekeela. Horren aldeko konpromiso irmoa hartu zen.\nHartutako konpromisoetatik oso gutxi ari da betetzen estatua.\nGaur egun akats batzuk ordaintzen ari gara. Komandante burutsuenek eta zintzoenek jada onartu dituztenak. Autokritika asko dago. Ivan Marquezek, esaterako, esan du armak eman ziren moduan ematea akats larria izan zela [ondoren, Rodrigo Londoño 'Timochenkok' gogor egin zuen bere aurka. Eta Londoñoren adierazpenen aurka aldi berean FARCeko legebiltzarreko diputatu Benedicto Gonzálezek]. Hasiera batean armen entrega eskalatua adostu zen, gero egin ez zena, ez dakit zergatik. Baina armak entregatu ziren, gerrillari askoren min handiarekin.\nHabanako akordioetan bazen hitzaurre bat, beti “pendiente” deitu zaiona, esanguratsua dena oso. Doktrina militarraren eta eredu ekonomikoaren atalaz hari naiz. Horri heldu gabe ixten dira Habanako akordioak, eta Cartagenan sinatzen dira. Herritarrak barne etsaitzat hartzen dituen doktrina militarra kanpoan uzten duen akordio bat, Kolonbian, herren dago ezkerreko hankatik. Gainera, adostutakoak hondoratzeko asmoz, gobernuak galdera baten inguruko galdeketa hutsa proposatu zuen. Prozesu konstituziogile batez ari ginen eta, aldiz, herritarrei galdetu zitzaien: gustuko duzu bakea, bai ala ez? Ezetzak irabazten du, hamarren batzuengatik bada ere.\nEzetzak akordioen garapena baldintzatu du?\nHabanako akordioen berrikuspen bat egiten da, murrizketa logika batetik. Berriz ere negoziatu eta sinatu egiten da, Habanako akordioetako asko murriztu, moztu, eta mespretxatu egiten dira. Horregatik diot Habanako akordioak direla aldarrikatu behar direnak, ez bakea. Horren ondoren negoziazio gehiago ere egon da. Ez ofizialak, sinadura publiko batekin ixten direnak. Adibidez, ustelkeriaren aurkako herri galdeketa, ezkerreko sektore batzuek bultzatu zutena. Gutxigatik galdu zen. Hurrengo egunean akordio orokorra sinatu zen ustelkeriaren inguruan, ordezkari politiko guztiak barne bildu zituena: Duquetik Rodrigo Londoñoraino. Hori niretzat birnegoziazio bat da.\nGerrillari ohien eta lider sozialen segurtasun aldetik, egoera kritikoa da. Akordioa, Santrichek esan bezala, huts egindako akordioa da (“acuerdo fallido”). NBEak FARCeko sektore batzuek baino gogorrago kritikatu du akordioa ez betetzea. Puntuetako asko bete gabe daude, eta ustez bete diren hainbat oso modu eskasean bete dira. Akordioa itxurazkoa ere bada, eredu ekonomikoa auzitan jartzen ez den bitartean, adibidez. Hor ere badago Kolonbiari eman zaion paper protagonista Venezuelako gobernuaren aurkako erasoetan. Horrek guztiak egoera oso oso delikatua izatea dakar.\nRodrigo Londoño 'Timochenko' eta Ivan Marquez, FARCeko buruzagi historikoak. Habanako akordioak ehuntzen elkarrekin egin zuten lan, egun urrunduta daude oso.\nFARC barneko tentsioak eta zatiketak publikoak dira. Batzuen eta besteen irakurketa eta kokapen politikoak oso ezberdinak dira.\nNi ez dut diferentzien bozeramaile izan nahi. Baina Kolonbiatik FARC alderdiak argitaratu duen azken komunikatuak dio haiek ez dituela kanporatuko jada bere burua baztertu dutenak. Eta bere burua baztertu duten horiek aipatzean, bere bizitza salbatzeko bestelako bide batzuk hartu behar izan dituztenez ari da. Bestela hilik egongo lirateke. Santrich eta Marquez Bogotan egon ziren akordioen jarraipena egingo zuten egiturak eta pausuak zehazteko garaian. Baina iruzurra eta blokeoa ikusi dituzte ondoren. Gezurretan oinarritutako Santichen aurkako prozedura judiziala abiatu zuten, edo Marquezen aurka joan ziren nahiz eta zorionez ez zuten harrapatu... Hor babestu beharra dago. Bizitzarako eskubidea subiranoa da.\nUneotan, euren burua ezkerrean kokatzen duten indarren arteko aliantzak sustatzen ari dira. Esaten dute boterearen blokeari aurka egin nahi diotela. Baina aliantza elektoralak dira, hauteskundeei begirakoak soilik. Nik ez diet etorkizunik ikusten. Nire ikuspegia ezkorra da. Eta ez naiz bakarra.\nHorrekin guztiarekin batera, esan behar da erresistentzia izugarriak daudela. Ikasleak, jatorrizko herriak, beltzak, emakumeak eta beste kalean altxatu dira. Hori ez nabarmentzea bidegabea litzateke.\nFARCen izena erabiltzen duen gerrilla bat aurkeztu da publikoki ekainean, Kolonbia mendebaldean. Uztailean bi militar hil zituzten segada batean eta zenbait hedabidek FARCeko “disidenteak” egin dituzte arduradun. Gerta daiteke borroka armatura bueltatze esanguratsu bat? Edo buruzagi historiko batzuek babestuko luketena?\nJarraitu dudanaren eta irakurri diedanaren arabera, aipatu dituzun sektoreek konpromisoa dute bakearekin. Baina ez bake erromatarrarekin, bere buruari traizio egingo dion bake batekin. FARCek beti hitz egin zuen justizia sozialari loturiko bake batez, guztiontzako tokia izango duen Kolonbia batez, gatazkari irtenbide politikoa emateaz.\nHori ezin da ordezkatu “bake akordioa defendatuko dugu edozein baldintzetan” jarrera batekin, zenbait sektoretatik esaten ari den bezala. 52 gerra urte, horrenbeste heriotzarekin, sufrimendurekin, horrenbeste bizitza eta sektoreren prekarietatearekin... Hori guztia ezin da lekuko mutu hutsean amaitu. Baizik eta akordio baten defentsarekin, ez dena amaierakoa, Habanakoa baizik. Borrokan jarraituko duenik egongo da, moduez ja ezin dut gehiegirik hitz egin hemendik.\nEz du erraza izan behar barne mailan horrelako egoerak bizitzea.\nNik uste borrokatzen den jendeak ez duela atzera egiten. Santrichen kasuaren modukoetan ikusi da printzipioei eusten jarraitzen duten pertsonak daudela. Ez direnak engainatzen uzten akordioa edozein terminotan defendatzen dutenengatik. Rodrigo Londoñok bezala, akordioen zati txikienak ere lurretik jaso eta itsatsiko zituela esan zuenean. Poetikoa ematen du, artisautza lana iradokitzen du; baina ondotxo dakigu pusketak jasotzen makurtuta gauden bitartean Kolonbiako goi klaseek akatu egiten gaituztela.\nNi ez nago Kolonbian, baina distantzia horretatik ikusten dut Afrikatik ekarritako beltzen ondorengoak borrokan altxatu direla, baita herri indigenak ere, modu ikusgarrian. Bada erantzungo duenik, herriak ez du utziko iruzur egin diezaioten.\nKanal hauetan artxibatua: Kolonbiako bake prozesua | Venezuela | FARC


Ostiraleko lan istripua salatzeko bi orduko lanuztea eta elkarretaratzea egin dituzte Mendiaraiz enpresako langileek - Azpeitia - uztarria.eus\nOstiraleko lan istripua salatzeko bi orduko lanuztea eta elkarretaratzea egin dituzte Mendiaraiz enpresako langileek\nMaialen Etxaniz 2021-03-09 14:14\nElkarretaratzeko irudia. (ELA)\nJoan zen ostiralean langile bat hil zen Mendiaraiz enpresan izandako lan istripuan. Gaur eguerdian ezbeharra salatzeko lanuztea nahiz kontzentrazioa egin dituzte enpresako beharginek lantokiaren atarian, Langile Batzordeak deituta. Bertan izan dira LAB eta ELAko ordezkariak ere.\nJoan zen ostiralean langile bat hil zen Azpeitiko Mendiaraiz enpresan izandako lan istripuan, eta enpresa horretako langileek ezbeharra salatu dute gaur. Bi orduko lan uztea egin dute Azpeitiko nahiz Zumaiako Mendiaraiz enpresetako beharginek, eta ondoren, 13:00etan, kontzentrazioa egin dute Azpeitiko lantokiaren atarian, Lan istripu gehiagorik ez! lelopean. Enpresako Langile Batzordeak deituta egin dute protesta gaurkoan, eta bertan izan dira ELA eta LAB sindikatuetako ordezkariak ere.\nOstiraleko lan heriotza tarteko, ELAk hildakoaren senitarteko eta lagunei "elkartasun eta babesa" adierazi die, eta "lan merkatuan guztiz erroturik dagoen prekarietatea" salatu du. "Administrazioak honen guztiaren aurrean beste alde batera begiratzen du, behin eta berriro, modu sistematikoan; ikusezinarena egiteagatik, ordea, arazoa ez da desagertzen, egiturazko lakra honen erantzule eta konplize bilakatzen baitira", gaitzetsi dute ELAko kideek. Hori dela eta, "egoeraren larritasuna ikusirik", ELAk prebentzio legediaren betegabetzeen kontrol eta jarraipen neurriak "berehalakoan" ezartzeko exigitu dio Eusko Jaurlaritzari, eta, era berean, beharginei "lantokietan antolatzeko eta urtean 50etik gora lagunen bizitza aurretik eramaten duen bidegabekeriaren aurka borrokatzeko" deia egin die. "Borondate politikoa eta enpresarien behin-betiko konpromisoa besterik ez dira behar lakra honekin amaitzeko, irabazi gosearen gainetik langileen osasuna eta segurtasuna jarriz", gaineratu du ELAk.\nLABek ere "elkartasuna eta babesa" adierazi dizkie hildako langilearen familiari eta gertukoei. "Segurtasun neurriak hartuz ekidin zitezkeen istripuak dira, baina zoritxarrez errealitateak erakusten digu ez dituztela hartzen". LABek Patronala egin du istripuaren entzule, "interes ekonomikoak lehenesten dituelako langileen segurtasuna eta bizitzaren aurretik"; eta adiministrazio publikoei beste alde batera begiratzea egotzi die, "ez dutelako agenda politikoan lan istripuen arazo larria eta estrukturala jarri nahi". LABek dio "gizarte osoarena den gaitz honekin bukatzeko bide bakarra" borroka eta antolakuntza direla eta lan harremanen eta joko arauen aldaketatik etorriko dela aldaketa.\nElkarretaratzeak eta salaketak\nLan istripua jazo zenetik, hainbat izan dira ezbeharra salatzeko Azpeitian egin dituzten protestak. Zapatuan Sortuk deituta egin zuten elkarretaratzea herriko plazan. Igandean, aldiz, Urola Erdiko Kontseilu Sozialistak deituta eta gaur CCOO sindikatuak deituta.\nOstiraleko lan istripua salatzeko elkarretaratzea egin dute, CCOO sindikatuak deituta\nIhintza Elustondo mar 09 Ekonomia\nMendiaraiz enpresan gertatu zen lan heriotza salatu dute 20 bat lagunek plazan, lan istripu gehiagorik ez! lelopean. CCOOk gogorarazi du 2021a hasi...


2020ko Euskadiko kluben Kopa\nDatorren asteburuan Euskadiko Kluben Kopan lehiatuko gara Getxon.\nLarunbat goizean eta arratsaldean emakumezkoen taldeak hartuko du parte eta igandean gizonezkoen taldeak.\nBertan parte hartzen dute Bidasoa XXI, Getxo IBKE, Tolosaldea IKT, CN Menditxo, CN Judizmendi eta Buruntzaldea IKT taldeek.\n2020 azaroa 26, osteguna 2020 azaroa 26, osteguna Club Natación Judizmendi\nOso sentsazio onak kontrol autonomikoan\nXabier NANCLARES 17 urteko Arabako markarik onena 200B urtean\nAzaroaren 14an osasun-segurtasuneko protokoloei jarraituz, Mendizorrotzan Autonomiaren Kontrola egin zen goiz eta arratsaldeko saio bikoitzean. Estatu mailako lehiaketa hanek, pandemiak eragindako geldialdi luzearen ondoren, guztientzako balorazio-test gisa balio du eta lortutako emaitzak oso itxaropentsuak dira.\nBalorazioa positiboa da. Igerilari asko martxoa baino lehen zuten markatik gertu daude, eta batzuek hobetu ere egin dute. Marka pertsonalak izan ziren bai gazteen bai igerilari absolutuen artean.\nMarkei dagokienez, Xabier NANCLARESen 17 urteko Arabako markarik onena nabarmendu behar dugu, 200B proban, 2.23.47ko denborarekin.\nMarka onenetatik gertu geratu ziren beste igerilari nabarmen batzuk hauexek izan ziren:\nAaron Mulvey, 50m tximeleta\nUxue Alba, 100 bizkar, 200 bizkar eta 200 estilo\nLaia Mateo, 100 eta 200 bizkar\nEta beste bi igerilarik, Unax Garcia de Albenizek bularrean eta Pablo Espejok brazan, infantil mailako euskal rankingaren gorenean kokatzea lortu zuten, eta horrek otsaileko Espainiako Autonomia Erkidegoen arteko Txapelketara euskal selekzioarekin joateko bere ametsa berpizten du.\nEta hori guztia datorren asteburuan, azaroak 28 eta 29, Getxon jokatuko den Euskal Kluben Kopari begira.\nEustsi horri eta segi entrenatzen!!\n2020 azaroa 23, astelehena 2020 azaroa 25, asteazkena Club Natación Judizmendi\n2020-2021 denboraldiko kuotak\n2020-2021 denboraldiko kuotak kobratzeko unea heltzen ari da, eta, egungo egoera ikusita, zalantza ugari sortu zaizkigu.\nGure asmoa ahalik eta jarraitutasun handiena izatea da, entrenatzeari utzi gabe eta gure zerbitzuak eskolan eta klubeko kategoria desberdinetan eskaintzeari utzi gabe. Bistakoa da ezin dugula duela urte batzuetako normaltasunarekin jarraitu, unean uneko araudiak eragotzi egiten digulako, baina ezin dugu ahaztu egoera horrek gastu batzuk sortzen dituela, eta gastu horiei aurre egin behar diegula eta ezin ditugula alde batera utzi.\nHiru edo lau hilabete barru nola egongo garen ez dakigunez, Judizmendi Igeriketa Klubeko Zuzendaritza Batzordeak momentuz igerilari guztiei, federatuei zein ikasleei, urteko kuotaren % 50 kobratzea erabaki dugu, kuota hori epe bakar batean edo bitan ordaintzea aukeratu den alde batera utzita. Kobrantza hori azaroaren 16ko astean egingo dugu.\nDenboraldiak aurrera egin ahala, zer egin daitekeen ikusiko dugu, eta gauzak nola doazen, gainerako % 50ari buruzko erabakiak hartuko ditugu, eta horiei buruzko informazioa emango dugu.\nIgeriketa-eskolako ikasleen kasuan, egoera antzekoa da. Eskola itxi egin behar dugu beste abisu bat eman arte, eta hiruhilekoa eten egingo da. Horrek 6 eta 16 urte bitarteko ikasle guztiei eragiten die. Gaur egun, dena nola doan ikusi arte itxaron behar dugula uste dugu, edozein erabaki hartzeko. Normaltasuna berreskuratzen dugunean, aukerak baloratu eta dagozkion erabakiak hartuko ditugu.\nEspero dugu hau guztia azkar gertatuko dela eta ahalik eta gutxien eragingo digula. Bitartean, kontuz ibili eta erne ibili. Animo!\n2020 azaroa 13, ostirala 2020 azaroa 13, ostirala Club Natación Judizmendi\n2020ko biltzar orokorra – Bazkideak\n2020ko azaroaren 25ean, asteazkenean, Judizmendi Igeriketa Klubaren Ohiko Batzar Orokorra ospatuko da. 19: 45ean lehenengo deialdian eta 20:00etan bigarren eta azken deialdian.\nOhiko batzarra amaitu bezain pronto, ezohiko batzarra hasiko da, egin beharreko hauteskunde-prozesua hasi delako.\nAurten, osasun baldintzak direla eta, parte hartu nahi duten bazkideek inprimaki bat bete behar dute. Hona hemen helbidea:\nAsanbladan parte hartzeko erregistro-inprimakia\n2020 azaroa 9, astelehena 2020 azaroa 18, asteazkena Club Natación Judizmendi\n2020-21ko Neguko Arabako Igerilari Osoa\nLehiaketara bueltan !!!\nZazpi hilabeteko etenaldiaren ondoren, gure igerilari federatuek lehiari ekin zioten berriro, neguko Arabako Igerilari Osoaren Saria parte hartu zutelako.\nHorrela, ezohiko denboraldi honi hasiera emateko, FANek ezarritako segurtasun-neurriak hartu ditugu. Neurri horiek parte-hartzaile guztien segurtasuna bermatzen zuten. Harmailetan ikuslerik ez eta sari banaketa birtuala.\nAzken denboraldietan bezala, lehiaketa hau serie mistoekin antolatzen da, igerilariak generoa kontuan hartu gabe taldekatuz, soilik inskripzio denborei erreparatuz, igeriketako lau estiloetan eta 100 edo 50 metroko distantzietan.\nParte-hartzaile eta saritu gehien dituen Arabako taldea izan gara.\nOraingo honetan, klubak 51 igerilarirekin, 19 gizonezkoekin eta 32 emakumezkoekin parte hartu zuen, eta 16 saritatik 8 lortu ditugu, igerilari osoenak izatea lortuz urte eta kategorien arabera:\n2007ko infantil txapelduna: Uxue Navarro\n2005ko infantil txapelduna: Pablo Espejo\n2004ko junior txapelduna: Uxue Alba\n2003ko junior txapelduna: Xabier Meneses\n2003ko junior txapelduna: Carolina García\nSenior txapelduna: Alex Ojanguren\n50 metroko txapeldun absolutua.: Iker Bañuelos\n50 metroko txapeldun absolutua: Maialen Bañuelos\nAnimo eta eutsi gogor ¡¡¡¡¡¡¡¡¡¡\n2020 azaroa 3, asteartea Club Natación Judizmendi


Goiener – 105 orrialdea – GoiEner\nGoiEner aurkeztuta OuiShare Drinks Donostia ekitaldian\nOstiralean, hilak 10, co&art-en beste zenbait lankidetzako proiektuekin batera, GoiEnerrena aurkeztu zuten.\nPablo Gonzalez izan zen GoiEner aurkezteko ohorea izan zuena.\nJendez lepo zegoen aretoan (gaur egun 40 pertsonatik gorako ekitaldiak jendetsuak baitira), erdi errioxar, erdi giputxi honek laburtzeko eta komunikatzeko gaitasun aparta azaldu zuen, izan ere 10 minutu eskas behar izan zituen helburuak, GoiEnerren zergatia, bazkide egitearen abantailak… azaltzeko. Eskerrik asko, Pablo!\nEnergiaren Batzorde Nazionalak (EBN) gasolindegietan gertatzen ari den “efecto lunes” inguruan espedientea irekiko du\nPrezioen gora beheretan erantzukizuna izan ditzaketenak identifikatu nahi da.\nEnergiaren Batzorde Nazionalak (EBN) informazio espedientea irekitzea proposatu du astelehenetan gerattzen ari denaren arrazoia jakin ahal izateko; izan ere, astelehenetan estatistiketarako datuak hartzen direnez gero, egun horretan, astelehenean, gasolindegietan erregaien prezioak behera egiten du eta astearteetan berriro ere gora.\nInformazio gehiago: www.lavanguardia.com\nUPV-EHU: Energia jardunaldiak. Energia-kooperatibak oligopolio energetikoaren aurrean\n2013-05-09 . Goiener\nEnergia-kooperatibak oligopolio energetikoaren aurrean. Santi Ochoa de Eribe.\nGobernuak iberiar penintsulatik kanpo argindarra erosteko debekua bertan behera utziko du\nMerkatua liberalizatu zenetik, 1997tik hain zuzen ere, Espainia mailan diharduten enpresa elektrikoek galarazita dute Europako gainerako merkatuetan aritzea. Hala eta guztiz ere, 2010etik hona aipatutako debekua Europako arautegiarekin ez datorrela bat jakinarazi dio Europa Batasunak Espainiako Gobernuari, 2011n espedientea itxi eta debekua bertan behera uzteko konpromisoa hartu zuelarik.\nNahiz eta egun prozesua geldi dagoen, merkatu elektrikoari buruzko legeari gobernuko alderdiak proposatutako azken emendakinak ikusi ondoren, prozesuaren bizkortzea aurreikusten da.\nInformazio gehiago: voltimum.com\nGoiEner REScoopekin Belgikan\nMeghan Sapp eta GoiEnerreko bazkide den PlanetEnergyko Robert Goward, Antwerpen-en (Belgika) izan ziren REScoop taldearekin Europako plataformaren aurrean GoiEner aurkezten. Aukera handiak ditugu elkarlanean aritzeko; izan ere, badira zenbait gai Europako estatu guztietan antzekoak direnak, nazioetako merkatuetan sartzeko energia kooperatibek dituzten eragozpenak, esaterako. Europan 1.200 energia kooperatiba baino gehiago antzeman dituzten arren, oso gutxi dira aurrez aurre ezagutzen dituztenak. Eta orain GoiEner ezagutu dutenez gero, pozez gainezka daude!


«Bozkatuko dugu, berme demokratikoak baldin badaude» | Politika | Berria\nErabakitzeko eskubidea. Kataluniako galdeketa. Jaume Marfany. ANCko presidenteordea\n«Bozkatuko dugu, berme demokratikoak baldin badaude»\nANCk prest ditu ehun mila boluntario galdeketarako kanpainaren barruan lan egiteko. Kataluniako etxe guztiak bisitatu nahi dituzte, herritarren ekarpenak jasotzeko estatu berriaren prozesu eratzailerako.\nJaume Marfany, ezkerretik hasita lehena, Carme Forcadell ANCko presidentearen ondoan. JAUME SELLART / EFE\nKataluniako Batzar Nazionalak (ANC) prest du galdeketara begirako kanpaina. Oraingoz, azaroaren 9an bozkatzea besterik ez dute buruan. Independentismoak irabaziko duela ziur da Jaume Marfany batzarreko presidenteordea (Bartzelona, 1948).\nArtur Masek galdeketera deitu du, iragarri bezala. Zer balorazio egiten duzue?\nPositiboa. Normaltasunaren barruan sartzen da, zurrumurrua baitzegoen ea berandutzen ari ote zen, baina ez da horrela. Izan ere, Generalitatearen legeek astebete inguru behar izaten dute buletin ofizialean argitaratzeko. Kontuan eduki behar da gaztelaniara itzuli behar direla eta, beraz, denbora behar dutela.\nEspainiako Gobernuak iragarri du Konstituzionalean helegitea jarriko duela. Horretan ere sorpresa gutxi, ezta?\nEz dugu espero sorpresarik. Ondo etorria litzateke, esaterako, Auzitegi Konstituzionalak ez onartzea tramiterako gobernuaren helegitea, baina badakigu ez dela hala izango, eta uste dugu prozesu hori ere aurrera joango dela, mantsoago edo azkarrago. Alegia, Auzitegi Konstizionalak tramiterako onartuko du, eta galdeketa behin-behinean geldiaraziko du.\nKasu horretan, zer proposatuko du ANCk?\nKanpaina bat dugu zain, Orain da garaia lelopean, Omniun Culturalekin batera. Horrekin bat egingo dute beste erakunde, elkarte eta alderdiek. Alegia, kanpaina zabala eta bateratua izango da. Iragarri dugu urriaren 4an hasiko garela, baina Auzitegi Konstituzionalak 4a baino lehen baliogabetzen badu galdeketa, modu baketsu, umoretsu eta irmoan elkartuko gara hirietako plazetan, eta kanpaina hasiko dugu. Gure erantzuna hori izango da.\nKonstituzionalak galdeketa legez kanpokotzat jotzen badu?\nBehin-behinean baliogabetuko du, ikertu behar dituelako legea eta argudio juridikoak. Horrek denbora behar du. Edonola ere, Kataluniako legediari eutsiko diogu, ez Espainiakoari. Zeren, gure legezko ordezkariak Kataluniako Parlamentuan daude, eta haiek gehiengo handiz babestu dituzte legea eta Kataluniaren burujabetza. Badakigu galdeketa hori ez dela juridikoki bete beharrekoa, baina politikoki bai. Horregatik nahi dute oztopatu. Orain gure apustua da kanpainarekin jarraitzea Konstituzionalak dioena dioela.\nAlderdien arteko ezberdintasunez hitz egiten da. Uste duzu kontsentsuari eutsiko diotela?\nIkusten dugu alderdiek eusten diotela batasunari. Sei alderdi daude, eta ñabardurak eta ezberdintasunak izango dituzte, baina, azaroaren 9an bozkatzeari dagokionez, denek eutsi diote konpromiso horri. Konfiantza daukagu gizarte zibilean, eta baita alderdietan eta Generalitateko presidentearengan ere, oraingoz ez digutelako hutsik egin.\nBeraz, uste duzu azaroaren 9an katalanek bozkatuko duzuela?\nUste dut bozkatu eta irabaziko dugula. Baina bozkatuko dugu, baldin eta horretarako berme demokratikoak badaude. Zeintzuk? Mundu guztiak libre eta demokratikoki bozkatu ahal izatea, lasai eta inolako arazorik gabe. Hori hala bada, bozkatuko dugu. Berme demokratikoak oztopatzen dituzten gertakariak baleude, kasu horretan beste bide batzuez hitz egiten hasiko ginateke.\nMadrildik etor daitezkeen mehatxuei buruz ari zara?\nGuk argudio eta arrazoiak erabiltzen ditugu, eta beste aldetik ezezkoak eta mehatxuak bakarrik iristen dira. Guk nahiko genuke hilabete eta erdi honetan eztabaida bat balizko independentziaren onurak eta kalteak baloratzeko. Alegia, baiezko bikoitzaren alde gaudenok gure arrazoiak azaldu ahal izatea eta ezezkoaren alde direnek eurenak, Eskozian gertatu den moduan. Ondoren, mundu guztiak bozkatu eta emaitza errespetatzea.\nHauteskunde plebiszitarioak ere aipatu dira. Ados zaudete?\nANCk bide orrian aintzat hartu du aukera hori ere. Guk lau aukera aurreikusten genituen. Lehen aukera baztertuta dago, Espainiako estatuaren baimenarekin ez delako egingo galdeketa. Bigarrenean gaude: alegia, galdeketa egitea estatua aurka egon arren. Eta, gero, beste bi aukera ikusten genituen. Bat galdeketa ez egitea litzateke, berme demokratikorik ez dagoelako. Eta, kasu horretan, beste bide batzuk egon daitezke, tartean hauteskunde batzuk antolatzea herritarrek bozkatu ahal izateko independentziari buruz.\nEskozia aipatu duzu. Zer ondorio atera dituzue handik?\nOso prozesu ezberdinak dira. Hango prozesua oso lotuta dago botoen %25 zituen alderdi politiko bati. Hemen prozesua gizarte zibilean hasi zen, eta galdeketaren alde sei alderdi daude. Estatuen jarrera ere ezberdina da, bistan denez. Guk nahi genuen baiezkoak irabaztea han, Europako estatuak mugitzera behartuko zituelako. Baina, hala ere, Erresuma Batuko agintariek emandako demokrazia lezioarekin geratzen gara gu.\nAste mugituak datoz. Zer moduz zaudete aste hauei begira?\nGarai historiko batean gaude, azken mendeetako garairik erabakigarrienean. Pribilegiatuak gara, historia, bizitzeaz gain, idazten ari baikara. Azken-aurreko ahaleginean gaude, indar eta ilusioz, irabazle izan nahi dugulako. Konbentzimendu osoa dugu azaroaren 9an bozkatuko dugula eta estatu berri bat izango dugula.\nUste duzue baietzak irabaziko duela eta jendearen parte hartzea nahikoa izango dela?\nInkestek diote %80k baino gehiagok bozkatu nahi dutela; halaber, horietatik %90 edozein emaitza onartzeko prest daudela eta independentismoak botoen %58 jaso ditzakeela. Uste dut irabazten ari garela, baina, badaezpada ere, ziurtatu egin nahi dugu hori. 100.000 boluntario pasatuko dira Kataluniako etxe guztietatik, eta jendeak esango digu zer herri mota nahi duen. Ideia hori politikariei igorriko diegu estatuaren prozesu eratzailerako. Nahi dugu gehiengo zalantzaezina izatea, eta, horretarako, parte hartze handia nahi dugu.\nBeldur zarete herritarrengan beldurra eragin dezakeela balizko ukatze edo boikot batek?\nNahi dugu mundu guztiak askatasun osoa sentizea bozkatzera joateko, eta, edonola ere, alderdi unionistaren batek ez bozkatzera deituko balu, uste dugu parte hartze handia izan dezakegula.


‘Boga’ izeneko kanpaina abiatu du Seaskak, eskola berria irekitzeko – Guraso.eus\n‘Boga’ izeneko kanpaina abiatu du Seaskak, eskola berria irekitzeko\n2021-02-12\tguraso\tIruzkinik ez\n1984tik urtero egin den Herri Urratsen 37. edizioa ospatu gabe geratu zen iaz pandemia dela-eta, baina aurten, maiatzaren 9an – kontrako araurik ez bada behintzat–, ikastolen aldeko jaia ospatuko dela adierazi dute Seaskako kideek.\nBosgarren eskola ireki nahi dute; oraingoan, Hazparneko eskualdean –Azkaine eta Senpere inguruan edo barnealdean–. Izan ere, Seaskak egindako aurreikuspenen arabera, datozen bost urteetan nabarmen igoko da ikasle kopurua. “Joan den irailetik kolegioetan 1.000 ikasleen heina gainditu dugu, eta heldu diren 5 urteetan kopuruek %30 igoko dira kolegioetan”.\nOraindik tokia zehaztu gabe dagoen arren, kokapen egokia zein izan daitekeen ikertzen ari dira: “Seaskak elkarrizketak abiatu ditu hainbat herriko etxerekin eta lur-jaberekin. Pista konkretuak badituzte eta sartu dira ikerketa fase tekniko batzuetan. Baina momentuz ez da deus eginik, baina agian ikerketa horien emaitzak baikorrak izanen dira eta berri onekin jakinaraziko ditugu laster”. Esan dutenez, maiatzaren 9an argitu nahi dute ikastetxe berria non egongo den\nHelburu horrekin, Boga kanpaina abiatu du Seaskak ekarpen ekonomikoak maiatzaren 9aren aurretik egin ahal izateko. Eskola eraikitzeko teila bat, leiho bat edota igogailu bat “erosteko” aukera dago webgunean. “BOGA BOGA, lortuko dugu! 300.000 palakada eginen ditugu”, adierazi dute.\nIruzkinik ez "‘Boga’ izeneko kanpaina abiatu du Seaskak, eskola berria irekitzeko"


Norberaren eta hirugarrenen cookie-ak erabiltzen ditugu, webgunean eskaintzen diren zerbitzuak funtzionatzeko eta eskaintzeko aukera ematen dutenak, bai eta informazio estatistikoa egiteko ere, nabigazio-ohiturak aztertuz. “Onartu” botoia sakatzean, berariaz onartzen duzu cookie guztiak erabiltzea. Atzera bota nahi badituzu edo konfigurazioa egokitu nahi baduzu, sakatu “Cookie-en konfigurazioa”. Informazio gehiago nahi izanez gero, ikusi gure webguneko Cookie-n politika.\nBeharrezkoak diren cookie-ak Beharrezkoak diren cookie-ek webgune erabilgarri bat egiten laguntzen dute, oinarrizko funtzioak aktibatuz, hala nola orrian nabigatzea eta webguneko eremu seguruetara sartzea. Webguneak ezin du behar bezala funtzionatu cookie horiek gabe.\nEstatistikako cookie-ak Estatistikako cookiek webguneen jabeei laguntzen diete ulertzen nola elkarreragiten duten bisitariek webgunearekin, informazioa modu anonimoan bilduz eta emanez.\nEHSSren estrategia Covid-19aren aurrean\nTxerto Soziala kartela 1\nTxerto Soziala kartela 2\nEUSKADIKO HIRUGARREN SEKTORE SOZIALAREN ALDEKO ADIERAZPENA\nNork du zure datu pertsonalak tratatzeko ardura?\nPertsona fisikoen datu pertsonalak babesteari buruzko 2019/679 Erregelamenduaren (EB) arabera (DBEO), ematen duzun informazio pertsonala modu egokian erregistratuta geratuko dela eta Sareen Sareako datuak tratatzeko sistemetan txertatuko dela jakinarazten dizugu (Iparragirre, 9 – 48009 – Bilbo (Bizkaia); harremanetarako e-maila: info@sareensarea.eu) ardurapekoak dira sistema horiek, hura baita manifestusoziala.eus webgunearen arduraduna. Honako helbide elektronikoaren bidez jar zaitezke harremanetan Datuen Babeserako Ordezkariarekin: info@sareensarea.eu\nZer helbururekin tratatuko dira zure datuak?\nwww.manifestusoziala.eus webgunean (aurrerantzean, MANIFESTUSOZIALA) pertsona interesdunek emandako informazioa honako helburu hauetarako tratatzen dugu:\nZure atxikimendua Euskadiko Hirugarren Sektore Soziala babesteko manifestuan txertatzeko.\nBaimena ematen diguten pertsonei Sareen Sarearen eta Euskadiko Hirugarren Sektore Sozialaren gaineko berriak eta informazio interesgarria posta elektronikoz bidaltzeko.\nWebguneko ohar automatizatuak bidaltzeko, arreta behar duen informazioarekin.\nZure erabiltzaile-esperientzia hobetzeko.\nMANIFESTUSOZIALArekin duzun harremanak irauten duen artean gorde egingo ditugu emandako datu pertsonalak, eta luzaroago mantenduko ditugu legearen aginduz behartuta gaudenean. Era berean, jakinarazten dizugu MANIFESTUSOZIALAk ez dituela zure datu pertsonalak erabiliko merkataritza-profilak egiteko. Legez, zintzo, gardentasunez, apropos, egoki, mugatuta, zehatz eta modu eguneratuan tratatuko dugu zure informazio pertsonala. Hori dela eta, datuak okerrak direnean berehala ezabatzeko edo zuzentzeko arrazoizko neurriak hartzeko konpromisoa du MANIFESTUSOZIALAk.\nGure marka pertsonalarentzat egokiak iruditzen zaizkigun mota guztietako cookie-ak ere erabiliko ditugu. SECTOR04 konpainiarekin kontratatuta dago zure informazio pertsonala mantentzeko segurtasuna. 2016/679 Erregelamenduaren (EB) 28. artikuluaren arabera, aipatutako enpresek datuetara sarbidea izatea bermatzeko, zerbitzuen prestaziorako kontratu bat sinatzen da entitate horiekin.\nZure datu pertsonalak tratatzea beharrezkoa da abenduaren 21eko 1721/2001 Errege Dekretutik eratorritako betebehar legalak betetzeko. Datu pertsonalak babesteko abenduaren 13ko 15/1999 Lege Organikoa garatzeko Erregelamendua onartzen du aipatutako Errege Dekretuak.\nmanifestusoziala.eus-en manifestura atxikitu izana da zure datuak tratatzeko oinarri legala.\nZer hartzaileri komunikatuko zaizkio zure datuak?\nMANIFESTUSOZIALAk ez du aurreikusten tratamendu-sistemetan duen zure informazio pertsonala hirugarrenei uztea edo bidaltzea, zuk horretarako baimena ematen duzun kasuetan edo legeak agintzen duen kasuetan salbu. Kasu horietan, bidali aurretik, datuak jasoko dituen entitatearen identitatea eta datuak uztearen helburua erabiltzaile guztiei jakinarazteko konpromisoa hartzen du MANIFESTUSOZIALAk, erabiltzaileen baimena jasotzeko.\nZure datu pertsonalak ez ditugu babes maila egokirik ez duten nazioarteko herrialdeetara bidaliko.\nZure datuak ematean, zer eskubide dituzu?\nZure datuetara sartzeko eskubidea duzu, baita datu okerrak zuzen ditzaten eskatzeko eskubidea ere, edo, hala dagokionean, ezaba ditzaten eskatzeko, beste arrazoi batzuen artean, datuak dagoeneko ez direnean beharrezkoak bildu zituztenean zuten helbururako. Zure datuen tratamendua mugatzeko ere eska dezakezu. Kasu horretan, erreklamazioak egiteko edo erreklamazioen aurrean babesteko baino ez ditugu gordeko. Era beran, uko egin diezaiokezu zure datuak tratatzeari. Kasu horretan, datu horiek tratatzeari utziko dio MANIFESTUSOZIALAk, legezko arrazoirik ez badago edo erreklamazio posibleen aurrean defendatzeko behar ez baditu. Zure datuak eramatea ere eska dezakezu.\nEskubide horiek egikaritu ahal izateko, MANIFESTUSOZIALAren Datuen Babeserako Ordezkariarekin jar zaitezke harremanetan honako helbidearen bidez: info@sareensarea.eu\nZure eskubideen gaineko informazio gehigarria eskuratzeko eta/edo eskubide horiek dagokion moduan aintzat hartzen ez direnean erreklamazio bat aurkezteko, Datuen Babeserako Espainiako Agentziara jo dezakezu (http://www.agpd.es/portalwebAGPD/index-ides-idphp.php).\nDatuen Babeserako Politika aldatzeko ahalmena du MANIFESTUSOZIALAk, lege-aldaketen arabera eta Datuen Babeserako Espainiako Agentziak markatutako lerro doktrinalen arabera. Webgune honetan dagokion moduan aldatuko da hori guztia, erregistratuta dauden erabiltzaile guztiei edo MANIFESTUSOZIALAk eskaintzen dituen zerbitzuetan interesa dutenei horren berri emateko.\nAzkenik, MANIFESTUSOZIALAk konfidentzialtasun osoz tratatuko du zure informazio pertsonala, eta, aurrez baimenik eskatu gabe, ez du informazioa erabiliko jakinarazpen honen edukian deskribatu direnez bestelako helburuetarako.\nPribatutasun politika. Cookie-n politika Legezko oharra


Berbaldiak — Ametx.eus\nHemen zaude: Hasiera › Albisteak › Berbaldiak\nBadira hainbat, euren eguneroko bizimoduan euskaraz egin eta bizi gura arren, aukerarik ez daukatenak eta, ahalegin handiak eginez ikasitakoa gal ez dadin, honen moduko ekintzak eskatu eta behar dituztenak. Horientzat dira BERBALDIAK\nDatozen egunotan BERBALDIAK izeneko ekintza abian jarriko da Zornotza Udal Euskaltegiaren eskutik eta Zornotzako AEK euskaltegiaren laguntzaz. Ekintza honen bitartez, beste herri askotan egin bezala, ohiko irakaskuntzan nahiz euskaltegietan ikasi dutenei eta ikasten ari direnei euskaraz hitz egiteko eta ikasitakoa praktikan jartzeko aldiak, guneak eta solaskideak eskaini nahi zaizkie.\nBadira hainbat, euren eguneroko bizimoduan euskaraz egin eta bizi gura arren, aukerarik ez daukatenak eta, ahalegin handiak eginez ikasitakoa gal ez dadin, honen moduko ekintzak eskatu eta behar dituztenak. Horientzat dira BERBALDIAK.\nBaina zer dira BERBALDIAK? Zer eskaintzen da? Zer eskatzen da?\nBerbaldien bitartez, lehen esan bezala, euskara ikasten ibili eta dabiltzanei euskaraz egiteko aukera eman nahi zaie eta euskal hiztuna izatearen garrantzia indartu nahi da. Era berean, herri mailan eta batez ere zenbait arlotan euskararen presentzia areagotu eta erabilera indartu nahi da, euskaldun zaharrak eta euskaldun berriak batzeko esparruak bultzatuz.\nHonelako saioetan berbalaguna izango dugu, herrikoa, euskalduna, gai bati edo batzuei buruz berbaldia burutuko duena. Beste aldetik, berbakideak, hau da, euskara ikasten ibiliak edo dabiltzanak eta erabilera landu eta zabaldu nahi dutenak. Eta azkenik, antolatzailea, udal euskaltegiko arduraduna berbalaguna eta berbakideak elkarrekin jartzen dituena, berbaldiak antolatzen eta jarraipena eginez.\nBerbaldiak hamabostean behin eta astegunez egingo ditugu egitasmo honetan parte hartzen duten herriko taberna eta kafetegietan. Horiek izango dira gure berbatokiak. Eguneroko bizimoduan ematen diren egoerez baliatuko gara euskararen erabilera lantzeko, berbalagunak gaia aurkeztuz eta berbakideek galderak eginez eta iritziak azalduz.\nBeraz, berandu izan baino lehen, anima zaitez, izena eman eta parte hartu berbaldietan.\nAmets, Auzokoa, Batzokia, Berezi, El Cojo, Far-far, Garamendi, Harrison Etxea, Herriko Belatxikieta, Iruarri, Javi, Kaitana I, Kaitana II, La Amistad, La Viña, Lamixe, Lekuberri, Pike Pub, Saltxa, Singing Frog, Tomasa, Uranga, Urtza, Venecia, Vibe


Goizaldeko 1:30ak arte ikasteko gela bat zabalduko dute Azkuna Zentroan | El Correo\nZurekinGoizaldeko 1:30ak arte ikasteko gela bat zabalduko dute Azkuna Zentroan\nGoizaldeko 1:30ak arte ikasteko gela bat zabalduko dute Azkuna Zentroan\nIkasle batzuk, ikasteko gela batean. / Fotolia\nBilbon lehendabizikoz, gaueko ikasgela bat egongo da datorren abenduaren 11tik urtarrilaren 25era arte\nIZASKUN MOYANO Sábado, 2 diciembre 2017, 00:11\nGauez errendimendu handiagoa duten ikasle asko daude euskal unibertsitateetan. Goizetan berandu arte lo egin eta ordu txikitan hobeto ikasten duten gautxoriak dira. Hauek guztiak pozik egoteko motibo garrantzitsua dute. Izan ere, Bilbon lehendabizikoz goizaldeko 01:30ak arte zabalik izango den ikasgela bat irekiko dute Azkuna Zentroan.\nAzterketa garaia dela eta, datorren abenduaren 1tik urtarrilaren 25a bitartean Bizkaiko hiriburuan zehar guztira 955 plaza eskainiko dira astegunetan eta 586 asteburuetan. Baina hau gutxi bada, abenduaren 11tik urtarrilaren 25era arte 300 lagunentzako toki berezia eskainiko da egungo Azkuna Zentroan irekiko den gaueko gela berrian.\nIkasketa gelen sare nagusia urtero aurrera eramaten den plana da Bilbon. Hiri osoan zehar sakabanatuta, etxean ikasteko arazoak dituzten ikasleentzat hainbat toki eskuragarri jartzen dira. Baina oraingo honetan, proba pilotu gisa, CAC1 gela irekiko da gauez hobeto kontzentratzen diren gazteentzat.\nUdalak, iaz hiri osoan zeuden gelak zenbat eta zelakoak ziren jakiteko azterlana burutu zuen. Emaitzek adierazi bezala, bazirudien ordu txikitan ikasteko txoko baten beharrizan handia zegoela. Beraz, udalak ikasleen eskakizuna kontuan hartu du. Adibidez, ekipamendu gehiago jartzea eta ikasteko gelen ordutegia zabaltzea, baita udalerrian talde-lana egin beharra ere.\nHona hemen ikasteko tokiak: Deustuko barrutiko udaltegia, San Ignazioko auzo etxea, Uribarriko barrutiko udaltegia, Castañoseko barrutiko udaltegia, Otxarkoagako auzo etxea, Txurdinagako barrutiko udaltegia, Txurdinagako kiroldegia, Santutxuko barrutiko udaltegia, San Frantziskoko auzo etxea, Liburutegi publikoetan dauden ikasteko gelak: San Adrian eta Zabala eta Bidebarrietako liburutegia, Errekaldeko barrutiko udaltegia, Iralako auzo etxea, Basurtuko barrutiko udaltegia, Zorrotzako liburutegia, Zorrotzako auzo etxea, Altamirako auzo etxea, Foru Liburutegia, EHUkoak eta baita Deustuko Unibertsitatekoa ere.\n'Brexit'-a bai, 'brexit'-a ez, iritziz ari dira aldatzen Erresuma Batuko bizilagun asko\nSahara azpikoei laguntzen ikasteko moduak\nKorrontzi taldearen kontzertua, bihar, Amurrioko jaien barruan\nKorrikaren sortzaileak omendu zituen atzo Bilbok Hemen da jada Go!azen telesaileko abestiak batzen dituen disko berria